ועדת הפנים והגנת הסביבה, כנסת 20, פרוטוקול מספר 98, 2016-01-11 13:10

דוד אמסלם: צהרים טובים לכולם.

דוד אמסלם: אני מתכבד לפתוח את ישיבת ועדת הפנים והגנת הסביבה בנושא התמודדות מערכת אכיפת החוק עם האלימות המאורגנת בספורט, של חברי הכנסת יואל רזבוזוב, זוהיר בהלול, מסעוד גנאים ומירב בן ארי.

דוד אמסלם: זה בא במסגרת דיון מהיר.

דוד אמסלם: השרה הודיעה שהיא מגיעה, לכן חיכינו כמעט 10 דקות.

דוד אמסלם: אנחנו ממשיכים גם בלי השרה.

דוד אמסלם: בבקשה, יואל רזבוזוב.

יואל רזבוזוב: כבוד היושב-ראש, חבריי חברי הכנסת, אורחים נכבדים, נציגי המשטרה, תודה על הדיון.

יואל רזבוזוב: ביקשתי ליזום את הדיון בגלל שאנחנו רואים מקרי אלימות בספורט שמתרחשים כבר לא אך ורק במגרשי הספורט אלא גם בדרך אל אירועי הספורט ובדרך מהם.

יואל רזבוזוב: אני חושב שאסור לנו להיות תמימים.

יואל רזבוזוב: אותם האוהדים, כך הם קוראים לעצמם, קובעים להיפגש ולהילחם באוהדי הקבוצה היריבה אך ורק לשם האלימות והמלחמה.

יואל רזבוזוב: אלו הם קרבות רחוב מאורגנים, שכל מטרתם היא לפגוע ולהכאיב לאדם רק בגלל שהוא תומך בקבוצה שלובשת בגדים בצבע אחר.

יואל רזבוזוב: אני חושב שזו חוליגניות לכל דבר ועניין.

יואל רזבוזוב: מבחינתם ניצחון או הפסד במשחק בכלל לא משנה.

יואל רזבוזוב: מה שמעניין אותם זה רק שיהיה כתוב בתקשורת שאוהדי הקבוצה היריבה הותקפו.

יואל רזבוזוב: כאשר העברתי בקדנציה הקודמת, בכנסת התשע-עשרה, את חוק הכוונת ענישה למקרי תקיפה בספורט היה לי ברור שזה רק תחילת הדרך.

יואל רזבוזוב: ראינו כתקדים את אותו אוהד המכונה פואד שיושב היום במאסר בעקבות החוק, אבל ידעתי שזה רק תחילת הדרך וזה לא כל הפתרון.

יואל רזבוזוב: לכן ביקשתי מהשר לביטחון פנים הקודם וגם מן השר הנוכחי, וגם התבטאתי בנושא לא פעם בתקשורת, להקים יחידת משטרה ייעודית לטיפול במניעה ומיגור אלימות בספורט.

יואל רזבוזוב: אני שמח שגם השר לביטחון פנים הנוכחי, גלעד ארדן, וגם שרת התרבות והספורט, מירי רגב, מאמצים את בקשתי והולכים באותו כיוון.

יואל רזבוזוב: אני חושב שזה מהלך מבורך.

יואל רזבוזוב: בנוסף, הגשתי הצעת חוק שתוציא אל מחוץ לחוק את ארגוני האוהדים האלימים.

יואל רזבוזוב: הגשתי הצעת חוק להקמת בתי-משפט ייעודיים לספורט, ששופטים שמתמחים בספורט יקבלו הכשרה ויבינו על מה מדובר.

יואל רזבוזוב: כאשר אני מדבר עם שופט הוא אומר: מה אתה רוצה, אני אחרי שני תיקי רצח, בא אליי חוליגן שנתן למישהו מכות – מה אתה רוצה, שאני אכרות את היד שלו?

יואל רזבוזוב: זאת הייתה תשובה של שופט.

יואל רזבוזוב: אז אני כן רוצה ששופטים יתעמקו בנושא ויבינו עד כמה חמורים אותם אירועי אלימות במגרשי הספורט.

יואל רזבוזוב: הגשתי הצעת חוק נוספת, שתחייב התייצבות במשטרה למורחקים, שזה גם כן עונש משמעותי.

יואל רזבוזוב: אני לא בטוח שכולם רוצים לשבת 3-4 שעות בתחנת המשטרה הקרובה לביתם כי זה עונש.

יואל רזבוזוב: לכן אני מבקש שהדיון הזה יבהיר לנו, לחברי הכנסת, שאנחנו נבין מה הכלים שמשטרת ישראל צריכה, מה מצפים שמערכת המשפט תעשה כדי שנפתור את הבעיה.

יואל רזבוזוב: היו כבר הרבה ועדות, יותר מדי ועדות, ועכשיו יש ועדה אחרונה שמסכמת.

יואל רזבוזוב: זה בסדר, אבל אני רוצה צעדים קונקרטיים.

יואל רזבוזוב: כפי שהעברתי את הצעת החוק הקודמת, גם עכשיו יש לי כמה הצעות חוק בקנה.

יואל רזבוזוב: אם יאמצו אותן ואולי יעבירו הצעת חוק ממשלתית, לא משנה באיזו דרך: תקנות, כל דבר שהוא, אנחנו פשוט צריכים לפעול ולהראות שאין לנו זמן ואנחנו באמת רציניים ואנחנו באמת מתכוונים.

יואל רזבוזוב: אם כולנו כאן בשולחן נראה שאנחנו רציניים ומתכוונים, אנחנו נפתור.

יואל רזבוזוב: תודה.

דוד אמסלם: תודה רבה לחבר הכנסת רזבוזוב.

דוד אמסלם: מסעוד גנאים, בבקשה.

מסעוד גנאים: תודה, אדוני היושב-ראש.

מסעוד גנאים: אני מברך את כל הנוכחים.

מסעוד גנאים: זאת לא הפעם הראשונה שאנחנו מתבקשים לעסוק בעניין האלימות בספורט, לצערי הרב.

מסעוד גנאים: יש עליית מדרגה מסוכנת במה שקורה.

מסעוד גנאים: כל הקטטות וכל הפורענות שהייתה ביציעים יוצאת עכשיו לרחוב.

מסעוד גנאים: גם קבוצות האוהדים – אני לא מכליל – מתנהגות כמו כנופיות פשע: עושים מארבים, משתכללים בכלים, גם משתכללים בקריאות ובקללות הגזעניות.

מסעוד גנאים: בעבר זו הייתה נחלתם של חלק מאוהדי ביתר ירושלים, קריאות כמו "מוות לערבים, שתישרפו, ש...".

מסעוד גנאים: עכשיו זה נחלתם גם של אוהדי מכבי תל-אביב וגם של השאר.

מסעוד גנאים: במשחק האחרון בין מכבי תל-אביב לסכנין אוהדי מכבי תל-אביב גידפו וקיללו, יידו אבנים, קראו "שיישרף לכם הכפר", למרות שאנחנו עיר.

מסעוד גנאים: השאלה מה בסוף, מה יקרה.

מסעוד גנאים: עד שמישהו יירצח?

דוד אמסלם: למען ההגינות רק תספר לנו גם מה אומרים בסכנין עליהם, תן דוגמאות משני הצדדים.

מסעוד גנאים: אדוני היושב-ראש, אנחנו גם יוצאים נגד אוהדים של סכנין שמקללים ושמגדפים.

מסעוד גנאים: חלק מהם, לא כולם.

מסעוד גנאים: כפי שאמרתי, אני לא מכליל.

מסעוד גנאים: לצערי הרב כאיש חינוך וכאבא אני שואל מה המסר היוצא ממגרשי הכדורגל?

מסעוד גנאים: מגרש כדורגל עכשיו רק משקף את הרע שיש בחברה, את האלימות, את הגזענות, את השנאה לאחר, ולא להיפך.

מסעוד גנאים: הוא אמור להיות מראה מתקנת משום שהספורט בפני עצמו צריך שייצא ממנו מסר חינוכי, מסר תרבותי ולא מסר גרוע של אלימות, של שנאה ושל גזענות.

מסעוד גנאים: אני מקווה שיהיו פתרונות לשרת התרבות והספורט, גם לאור דוח מבקר המדינה מ-2015 והדוחות של הרבה עמותות, שאומרים שהעניין הולך ונהפך קשה יותר ומסוכן יותר.

דוד אמסלם: תודה רבה חבר הכנסת מסעוד גנאים.

דוד אמסלם: מירב בן ארי לא נמצאת כאן, היא הייתה אחת מן היוזמים של הדיון הזה.

דוד אמסלם: חברת הכנסת נאוה בוקר, בבקשה.

נאוה בוקר: אני רוצה לברך על היוזמה להקמת היחידה הזאת.

נאוה בוקר: אני חושבת שהענשת הקבוצות לא ממש מוכיחה את עצמה.

נאוה בוקר: רק בשבוע שעבר קבוצת הפועל תל-אביב קיבלה עונש על מה שהאוהדים עשו.

נאוה בוקר: צריך לשים לדבר הזה סוף.

נאוה בוקר: הציפייה שהקבוצות עצמן לבד יצליחו להתמודד עם האלימות הזאת לא הגיונית.

נאוה בוקר: רק באמצעות ענישה חמורה, דרך היחידה הזאת, נוכל להחזיר את הקהל ואת האוהדים.

נאוה בוקר: לא הוגן שרוב הקהל, שהוא לא אלים, יסבול בגלל קומץ של קהל אלים.

דוד אמסלם: תודה רבה חברת הכנסת בוקר.

דוד אמסלם: חבר הכנסת טלב אבו עראר, בבקשה.

טלב אבו עראר: למען האמת אני מסתכל על הספורט כאמצעי לקירוב לבבות, לאחווה ולשיתוף פעולה.

טלב אבו עראר: כך הבנתי כל חיי את הספורט- -

דוד אמסלם: אתה מבין נכון.

טלב אבו עראר: - -שרואים במגרשים משהו אחר, תרבות אחרת, סגנון אחר.

טלב אבו עראר: לא פלא שמי שמוביל את הגזענות זה כאן, מקור הגזענות הוא בכנסת.

טלב אבו עראר: כשהקהל וכשהשחקנים רואים את השרים ואת חברי הכנסת מובילים נתיב כזה, מסע כזה של הסתה ושל גזענות זה משליך על הקהל שבא לראות כדורגל.

טלב אבו עראר: במקום לבוא לראות וליהנות מן הכדורגל והספורט בכלל במגרשים ובמקומות אחרים הם ניזונים מן המסר הזה.

טלב אבו עראר: אנחנו בתקופה כל-כך רגישה וצריכים כולנו לשתף פעולה בהרגעת הרוחות, כך כולנו מקווים.

טלב אבו עראר: אני חושב שהגיע הזמן לאכוף את החוק ולהעניש, להעמיד לדין כל מי שצריך כדי להרגיע ולהחזיר את המצב לקדמותו, כדי שניהנה מכל תחומי הספורט.

טלב אבו עראר: תודה.

דוד אמסלם: תודה חבר הכנסת טלב אבו עראר.

דוד אמסלם: חבר הכנסת חאג' יחיא, בבקשה.

עבד אל חכים חאג' יחיא: כבוד היושב-ראש, אני מסתכל על הנושא הזה מכמה זוויות.

עבד אל חכים חאג' יחיא: אחת, מה קורה כשיש מפגשים בין קבוצות ערביות ליהודיות, למרות שהיום אתה כמעט לא מוצא קבוצה ערבית שאין גם שחקנים יהודיים בתוכה.

עבד אל חכים חאג' יחיא: לא רק מאמנים אלא גם שחקנים, אפילו בליגות הנמוכות.

דוד אמסלם: וגם להיפך.

עבד אל חכים חאג' יחיא: גם להיפך.

עבד אל חכים חאג' יחיא: ברוב הקבוצות, אפילו בליגת העל, יש שחקנים ערבים.

עבד אל חכים חאג' יחיא: כל גילויי הגזענות והתקיפות וכן הלאה, אני לא חושב שיש להם מקום.

עבד אל חכים חאג' יחיא: העניין הגזעני הולך ונכנס לספורט.

עבד אל חכים חאג' יחיא: זה דבר אחד.

עבד אל חכים חאג' יחיא: דבר שני, יש הרבה מקרים שחולפים, מה שנקרא, מתחת לרדאר.

עבד אל חכים חאג' יחיא: התקשורת סוקרת את הקבוצות בליגות העליונות, ואילו קבוצות בליגות הנמוכות, שיש בהן הרבה גילויי גזענות, הרבה תקיפות והרבה אלימות כמעט לא רואים אותן.

נאוה בוקר: אתה מדבר גם על הגזענות שיש במגזר הערבי?

עבד אל חכים חאג' יחיא: אני מדבר על הכול.

עבד אל חכים חאג' יחיא: לא אמרתי גזענות מאיזה צד.

עבד אל חכים חאג' יחיא: דיברתי על גזענות.

אוסאמה סעדי: אבל גזענות בצד הערבי לא כל-כך נפוצה, לא אומרים "מוות ליהודים".

חמד עמאר: למה אתם הופכים את זה לדיון פוליטי?

דוד אמסלם: אנחנו מדברים על האלימות כאלימות ועל הגזענות כגזענות בספורט.

דוד אמסלם: זה לא קשור.

עבד אל חכים חאג' יחיא: אני תושב טייבה.

עבד אל חכים חאג' יחיא: אני זוכר תקופה כאשר קבוצת הפועל טייבה הייתה בליגה הלאומית, כאשר אז עוד לא הייתה ליגת העל.

עבד אל חכים חאג' יחיא: מי שניהל את הקבוצה היה אח שלי זיכרונו לברכה.

עבד אל חכים חאג' יחיא: כשעלו מהליגה הארצית לליגה הלאומית, כך קראו לזה בזמנו, כשהיינו במגרשים של הקבוצות היהודיות ושמענו קריאות "מוות לערבים" זה היה כאילו מובן מאליו.

עבד אל חכים חאג' יחיא: אבל הייתה פעם באחד המשחקים שהאוהדים של טייבה קראו "מוות ליהודים" ועל זה הייתה כתבה.

אלי כהן: וזה שאומרים "חי בר, חי בר אל יהוד", מה זה?

עבד אל חכים חאג' יחיא: לא אמרו את זה.

עבד אל חכים חאג' יחיא: אז קמה צעקה גדולה: מה פתאום, איך אתם אומרים "מוות ליהודים"?

עבד אל חכים חאג' יחיא: אבל "מוות לערבים" זה כאילו מובן מאליו.

עבד אל חכים חאג' יחיא: אני בא גם נגד זה וגם נגד זה.

עבד אל חכים חאג' יחיא: אנחנו לא מתעמתים עכשיו מי אומר יותר ומי אומר פחות.

עבד אל חכים חאג' יחיא: אנחנו רוצים למגר את התופעה הזאת, זה כל העניין.

עבד אל חכים חאג' יחיא: יש מקרים, רק בסוף השבוע הזה קבוצת הנוער של טייבה הייתה בכפר יונה למשחק רגיל, משחק נוער.

עבד אל חכים חאג' יחיא: האוהדים נכנסו למגרש, תקפו את השחקנים ואת ההנהלה של קבוצת הנערים.

עבד אל חכים חאג' יחיא: שני נערים אושפזו בגלל התקיפות האלה, והמנגינה הייתה "מוות לערבים".

עבד אל חכים חאג' יחיא: אם לא תהיה החלטה, גם במשטרה וגם במשרד התרבות והספורט, אני חושב שזה ימשיך.

עבד אל חכים חאג' יחיא: היום בכל העולם נלחמים בגילויי הגזענות בספורט.

עבד אל חכים חאג' יחיא: השאלה איפה אנחנו עומדים במדינת ישראל במלחמה בגזענות, כי זה תופעה בספורט, רואים אותה בכל מקום ונלחמים מולה.

עבד אל חכים חאג' יחיא: השאלה אם אנחנו נלחמים דיינו.

דוד אמסלם: תודה רבה לחבר הכנסת חאג' יחיא.

דוד אמסלם: חבר הכנסת חמד עמאר, בבקשה.

חמד עמאר: אדוני היושב-ראש, אני חושב שאלימות היא אלימות.

חמד עמאר: זה לא ויכוח פוליטי ולא חשוב איזו קבוצה עושה את זה.

חמד עמאר: אנחנו צריכים להילחם בנושא הזה, להילחם בכל הכוח.

חמד עמאר: מי שרוצה להגיע למגרש כדורגל צריך להגיע כדי לבלות שם, לבילוי.

חמד עמאר: כאשר אני שולח את הבן שלי לראות משחק של מכבי חיפה או של כל קבוצה אחרת אני רוצה שילך לשם, ייהנה שם, לא ישמע קללות ויחזור הביתה עם מטען של קללות.

חמד עמאר: האלימות בספורט אפילו מתחילה להיות מסודרת – יש קבוצת אוהדים, יש ווטסאפ מסודר, יש פייסבוק מסודר, הם מתאמים ביחד, יוצאים ביחד, תוקפים ביחד, הכול מסודר.

חמד עמאר: אני חושב שלמשטרה יש תפקיד חשוב מאוד בנושא הזה.

דוד אמסלם: עוד מעט הם עוד ייצאו לסדרת אימונים ביחד...

<קריאה: הם מאורגנים.

חמד עמאר: אני בא מן הספורט, מענף הקראטה, שם אתה פוגע במתחרה שלך והוא פוגע בך בכל הכוח.

חמד עמאר: גם חבר הכנסת רזבוזוב בא מן הספורט, מענף הג'ודו.

חמד עמאר: אבל אני קד ליריב שלי קידה לפני שהקרב מתחיל ומסיימים את התחרות בקידה ולוחצים ידיים.

חמד עמאר: הנושא הזה חשוב מאוד.

חמד עמאר: צריך להיות שיתוף פעולה של המשטרה, שצריכה להיכנס לעובי הקורה.

חמד עמאר: שמענו גם מן השר לביטחון פנים וגם משרת התרבות והספורט שתוקם יחידה משותפת שתפקידה העיקרי הוא מלחמה באלימות בספורט.

חמד עמאר: זה דבר שיכול לעזור מאוד ויכול לקדם את העניין.

חמד עמאר: לכן אני חושב שהדיון הזה חשוב מאוד.

חמד עמאר: נשמע את המשטרה, נשמע על הענישה ועל השופטים – נגע בזה חבר הכנסת רזבוזוב לפניי, צריכה להיות החמרה בענישה כלפי אלימות בספורט ולהסתכל על זה כעל אלימות קשה.

חמד עמאר: כפי שאלימות במשפחה היא נושא כבד, נושא קשה, שבית-המשפט הבין שצריך להחמיר בענישה, גם כאן בית-המשפט צריך להבין שצריך להחמיר בכל הענישה כלפי האלימות בספורט.

חמד עמאר: תודה רבה.

דוד אמסלם: תודה רבה חבר הכנסת חמד עמאר.

דוד אמסלם: נעבור לדרג המקצועי, ברשותכם, לשמוע מה ההתפתחויות ומה הכיוונים.

דוד אמסלם: נתחיל עם ההתאחדות לכדורגל.

דוד אמסלם: תתייחס לעניין המקצועי, איך אתם רואים את זה, מה אתם עושים ומה הכיוונים שעליהם אתם ממליצים.

<שלומי ברזל: אני ראש מערך ההסברה של ההתאחדות לכדורגל.

<שלומי ברזל: בכל הקשור לאוהדים ולאירועים של אלימות מחוץ למגרשים, להתאחדות לכדורגל אין שום יכולת ושום סמכות לפעול נגד אותם אוהדים.

<שלומי ברזל: במקרה הזה, אגב, גם לא אפשרית שום ענישה קולקטיבית נגד הקבוצות.

דוד אמסלם: דרך אגב, ברשותך, אני רוצה להעיר איזו הערה.

דוד אמסלם: אני מצפה בדיון כזה, כשמדובר על אלימות בספורט – ואני לא מזלזל באף פקיד, אבל יש גם את עניין החשיבות, איך המערכת רואה את זה – לראות כאן את יושב-ראש ההתאחדות לכדורגל מוביל את הנושא.

<שלומי ברזל: הוא מוביל את הנושא.

דוד אמסלם: שיישב כאן, בגלל שיש לכך משמעות.

דוד אמסלם: גם אם הוא לא ידבר, גם אם אתה תדבר, יש משמעות לכך שהוא יושב כאן.

דוד אמסלם: זה לא איזה "עוד נושא".

<שלומי ברזל: עופר עייני לא מרגיש טוב, זו הסיבה היחידה שהוא נעדר מכאן היום.

<שלומי ברזל: יואל רזבוזוב ניסה למקד את הדיון לגבי אירועים אלימים שמתרחשים מחוץ למגרש.

<שלומי ברזל: בהקשר הזה להתאחדות לכדורגל אין הרבה מה לעשות.

<שלומי ברזל: זה עניין משטרתי גרידא מן הבחינה הזאת.

<שלומי ברזל: אבל יש משהו אחר.

<שלומי ברזל: אחד הדברים שצריך כמדינה להודות בהם, שאנחנו נמצאים כאן מול משהו שעל-פי כל פרמטר צריך להיות מוגדר כבר כמכת מדינה.

<שלומי ברזל: המדינה צריכה להיות ישרה כלפי עצמה וכלפי האזרחים שחיים בה ולשאול את עצמה מה היא עשתה ומה היא עושה.

<שלומי ברזל: מן הבחינה הזאת יש המון-המון דברים לעשות.

דוד אמסלם: ערכתם דיון עם המשטרה בנושא הזה?

<שלומי ברזל: ערכנו עשרות דיונים עם המשטרה בנושא.

<שלומי ברזל: אנחנו בקשר שוטף עם המשטרה.

דוד אמסלם: מה הם אומרים לכם?

<שלומי ברזל: הם מנסים כמיטב יכולתם.

<שלומי ברזל: לא תמיד זה מספיק.

דוד אמסלם: זו התשובה שלהם: "אנחנו מנסים"?

<שלומי ברזל: הם מנסים והם עושים, הם מנסים לעשות לא מעט דברים.

<שלומי ברזל: גם אנחנו כהתאחדות לכדורגל מנסים לעשות לא מעט דברים אבל בסופו של דבר כהתאחדות הכלים שלנו מוגבלים.

<שלומי ברזל: אנחנו יכולים לפעול, ואנחנו פועלים, במישור ההסברתי, במישור החינוכי ובמישור של האכיפה דרך בתי-הדין שלנו, אבל בתי-הדין שלנו הם בתי-דין שבדלתותיהם יכולים לבוא אך ורק שחקנים, מנהלים ועסקני ספורט, לא יכולים להגיע לשם אוהדים.

<שלומי ברזל: אין לנו שום סמכות שיפוטית כלפי אוהדים.

<שלומי ברזל: מן הבחינה הזאת אנחנו די אומללים.

<שלומי ברזל: רק הבוקר נאלצתי במסגרת תפקידי להתראיין לכתבה ב"ניוזוויק", המהדורה הלונדונית שלו, לקראת המשחק בין בני סכנין לביתר ירושלים.

<שלומי ברזל: מתברר שגם העולם מגלה עניין גדול מאוד במשחקים האלה כי הוא מעריך מראש שהם לא ייגמרו טוב.

<שלומי ברזל: אנחנו נמצאים בעיניי בסיטואציה קריטית, שבה אם המדינה לא תגדיר את האלימות בספורט כמכת מדינה ולא תבין שזה אחד מחלונות הראווה המרכזיים והבולטים ביותר שלה, אנחנו נמצא את עצמנו מול שבר מאוד-מאוד גדול.

<שלומי ברזל: אנחנו בפיגור עצום אחרי האוהדים ואחרי הקיצונים מן הבחינה הזאת.

דוד אמסלם: תודה רבה.

דוד אמסלם: נציג ה"ספורטוטו" נמצא פה?

<איציק לארי: אני מן המועצה להסדר ההימורים בספורט, מנכ"ל הטוטו.

דוד אמסלם: בבקשה.

דוד אמסלם: איך אתם רואים את הדברים?

דוד אמסלם: הרי בסוף אתם מתפרנסים מזה.

<איציק לארי: קודם כול, נכון מאוד.

<איציק לארי: זו העובדה, שאנחנו משקיעים הרבה מאוד כסף ומשאבים כדי למגר את התופעה.

<איציק לארי: ראשית, אנחנו עובדים עם המועצה למניעת אלימות בספורט, ששייכת למשרד הספורט, על-פי מדיניות שהשרה מובילה.

<איציק לארי: אנחנו מקצים בכל שנה סכומי כסף משמעותיים לטובת פרויקטים שנבחנים בקפידה במסגרת ועדת תמיכות, פרויקטים שמופעלים בכל רחבי הארץ במסגרת עמותות שמחנכות ילדים ונוער למניעת אלימות ולסובלנות.

<איציק לארי: דבר שני, במסגרת קרנות התמיכה שלנו בתשתיות פיזיות יש לנו קרן מיוחדת שכל תפקידה הוא לשדרג את חוויית הצפייה במגרשים כך שלצופה יהיה נוח מאוד להגיע.

<איציק לארי: דרך אגב, זה מאוד מוכיח את עצמו.

<איציק לארי: בעקבות המתקנים החדשים במדינת ישראל רואים הרבה יותר משפחות, הרבה יותר נשים, הרבה יותר ילדים.

<איציק לארי: אם בעבר נשים לא יכלו להגיע למגרשים, היום זה בהחלט משנה את האווירה במגרשים.

<איציק לארי: גם במסגרת הסכמי שיווק שאנחנו כורתים עם גופי ספורט, במיוחד עם ההתאחדות לכדורגל, אנחנו מתגמלים על הוגנוּת.

<איציק לארי: קבוצה הוגנת מקבלת מאתנו עוד כסף.

<איציק לארי: כמובן אנחנו מתקצבים את כל השיטור והסדרנות בליגות.

<איציק לארי: עד לפני שנה רק בליגות הנמוכות בכדורגל והחל מהעונה האחרונה גם בליגות הגבוהות בכדורגל כל השיטור והסדרנות ממומנים על-ידינו.

<איציק לארי: בליגות הנמוכות הכול על-ידינו, בליגות הגבוהות על-ידינו ועל ידי משרד הספורט.

<איציק לארי: באחרונה שרת הספורט ביחד עם השר לביטחון פנים החליטו על הקמת יחידה משטרתית.

<איציק לארי: אנחנו עובדים על זה זמן רב.

<איציק לארי: מן הסתם המימון יגיע מאתנו.

<איציק לארי: אנחנו כמובן מברכים על כך.

דוד אמסלם: בעבר שקלתם מול המשטרה להקים יחידה כזאת?

<איציק לארי: אנחנו יזמנו, ביחד עם מפעל הפיס שהחליט גם הוא לממן את היחידה הזו, אבל מאז זה לא היה בידינו.

<איציק לארי: דרך אגב, הייתה גם ועדה שהקימה בזמנו שרת הספורט הקודמת, ועדת צור, שאף היא המליצה על הקמת יחידה כזאת.

<איציק לארי: אנחנו כמובן הבענו את הסכמתנו לממן את היחידה הזאת.

דוד אמסלם: כלומר אין בעיה של אמצעים עבור היחידה.

דוד אמסלם: עוד מעט נעבור לנציגי המשטרה ולנציגי משרד הספורט.

<איציק לארי: הבענו בעבר ואנחנו כמובן ממשיכים להביע את הסכמתנו לגבי מימון הקמת היחידה.

חמד עמאר: אתם נותנים מימון מלא של כל היחידה?

<איציק לארי: אני לא יודע בדיוק כרגע, אני לא רוצה להיכנס לפרטים, לא ברור לי בדיוק במה מדובר.

דוד אמסלם: דרך אגב, כשאתה מדבר על עידוד להוגנוּת במגרשים, אתה מתכוון להגינות של השחקנים או של האוהדים?

<איציק לארי: ההגינות של האוהדים, שמי שנהנה מכך זה הקבוצות עצמן.

<איציק לארי: כשאוהדים מתפרעים אז הקבוצה נענשת.

דוד אמסלם: אתה חושב שזה הפרמטר הנכון?

דוד אמסלם: הרי יש קבוצה שאין לה אוהדים כמעט אז היא תמיד הוגנת.

דוד אמסלם: אז היא מקבלת עוד כסף?

<איציק לארי: אתה צודק.

<איציק לארי: לצערי זה נכון ולכן צריך למצוא עוד פרמטרים, אבל בין השאר גם הפרמטר הזה תורם.

<איציק לארי: צריך לתת איזשהו ניקוד לקבוצה עם מספר אוהדים גדול, עם מספר צופים גדול במגרש שמתנהגת בהגינות.

<איציק לארי: היא תקבל ניקוד גבוה יותר.

דוד אמסלם: מאה אחוז, תודה רבה.

דוד אמסלם: חברת הכנסת מירב בן ארי איחרה בגלל שהייתה לה הצעת חוק במקום אחר.

דוד אמסלם: היא גם הייתה בין יוזמי הדיון.

דוד אמסלם: בבקשה.

מירב בן ארי: תודה רבה, אדוני היושב-ראש.

מירב בן ארי: אני באמת מתנצלת.

מירב בן ארי: בדיוק העברתי הצעת חוק חשובה בוועדת העבודה, הרווחה והבריאות.

מירב בן ארי: ממש בקצרה.

מירב בן ארי: אני לא הולכת למגרשי כדורגל, לא הלכתי מאז שאבא שלי לקח אותי בגיל 14 ובאיזה שלב זה הסתיים.

מירב בן ארי: למען האמת זה גם לא מפתיע כי פרט לחברת הכנסת בוקר אין לצערי באמת חברות כנסת שממש פעילות בנושא הזה.

מירב בן ארי: אתם גם רואים את חברי הכנסת שנמצאים כאן, וחבל.

מירב בן ארי: איציק לארי דיבר גם על עניין הנשים במגרשי כדורגל.

מירב בן ארי: לעניות דעתי, כפי שאני מכירה, אולי אתם מנסים לתת תחושת ביטחון אבל לצערי אין תחושת ביטחון.

מירב בן ארי: למען האמת אין כל-כך תחושת ביטחון באופן כללי, אבל בפרט במגרשי כדורגל.

מירב בן ארי: כך שלצערי אתם גם רואים פחות חברות כנסת מעורבות וגם רואים פחות נשים במגרשים, וחבל.

מירב בן ארי: אני שמחה, דרך אגב, זו פעם ראשונה ששמעתי שקבוצות הוגנות מקבלות מענק מהטוטו.

מירב בן ארי: ידעת את זה?

דוד אמסלם: נאמרו פה כמה דברים שלא ידעתי.

דוד אמסלם: זה בסדר, מחדשים לי פה בכל יום.

מירב בן ארי: זה חכם מאוד בעיניי וחשוב מאוד.

מירב בן ארי: חבל שהציבור לא יודע על כך.

מירב בן ארי: אם אנחנו חברי הכנסת לא יודעים אז אני מניחה שגם הציבור לא יודע, וחבל.

מירב בן ארי: אני חושבת שזה ראייה נכונה.

מירב בן ארי: הצטרפתי לדיון הזה כדי לדעת מה עושה המשטרה בעניין הזה וכיצד היא מטפלת בתופעה.

מירב בן ארי: אני רק יכולה להגיד שאבא של אחד הפצועים בתקיפה של אוהדי הפועל תל-אביב פנה אליי באופן אישי, לכן הבטחתי שאקח חלק בדיון הזה.

מירב בן ארי: מעניין אותי – אני לא יודעת אם התייחסתם כי הגעתי באיחור – לדעת על התקיפה שהייתה על אוהדים שנסעו באוטו.

מירב בן ארי: הייתה איזו התייחסות ספציפית?

דוד אמסלם: אנחנו מדברים על הנושא.

מירב בן ארי: אדוני היושב-ראש, אשמח אם תהיה התייחסות של המשטרה לאירוע הזה.

דוד אמסלם: תודה רבה.

דוד אמסלם: אנחנו לא מתייחסים לאירועים ספציפיים.

דוד אמסלם: אנחנו מתייחסים לנושא.

דוד אמסלם: אני רוצה לעבור לאנשי המקצוע.

<קריאה: אולי תשמע גם את מנהלי הקבוצות שהגיעו לכאן.

דוד אמסלם: בבקשה, כל מנהל קבוצה ניתן לו שתי דקות.

דוד אמסלם: מוחמד אבו יוניס מבני סכנין, אהלן וסהלן, בבקשה.

<מוחמד אבו יוניס: תודה.

<מוחמד אבו יוניס: קודם כול אני מתנצל על האיחור.

דוד אמסלם: אל תתנצל.

דוד אמסלם: לרשותך שתי דקות.

<מוחמד אבו יוניס: אנחנו מדברים על אלימות.

<מוחמד אבו יוניס: אני חושב שאנחנו מתחילים מן האמצע.

<מוחמד אבו יוניס: מדברים על המגרשים.

<מוחמד אבו יוניס: לצערי הרב האלימות היא גם במגרשים, גם בכבישים, גם בבתי-הספר, גם בכנסת.

<מוחמד אבו יוניס: כאשר שר החינוך עומד בפני המצלמות עם אקדח, אני לא חושב שזה משדר- - -

<קריאות: - - -

<מוחמד אבו יוניס: אני רוצה להגיד את דעתי.

<מוחמד אבו יוניס: נמשיך הלאה, נדלג על זה.

דוד אמסלם: אנחנו פה, לא כל אחד מביע את דעתו בכל נושא.

דוד אמסלם: יזמתי את הדיון בנושא.

דוד אמסלם: דבר על הנושא.

<מוחמד אבו יוניס: אני מדבר על הנושא.

<מוחמד אבו יוניס: לפני חודש שיחקנו נגד מכבי תל-אביב אצלנו בבית והפסדנו במשחק.

<מוחמד אבו יוניס: בדרך כלל הקבוצה המפסידה היא שמתחילה בפרובוקציות.

<מוחמד אבו יוניס: הפסדנו את המשחק, ואז היו שני אוטובוסים של אוהדי מכבי תל-אביב, מחצית היושבים בהם שיכורים, שיצאו החוצה לפני סיום המשחק והתחילו ליידות אבנים והיו עצורים.

<מוחמד אבו יוניס: אני חושב שזה לא מוסיף.

דוד אמסלם: זה היה משחק בית אצלכם והם יידו אבנים אצלכם?

<מוחמד אבו יוניס: כן, אצלנו.

<מוחמד אבו יוניס: אני גימדתי את זה.

<מוחמד אבו יוניס: למחרת כלי התקשורת התקשרו אליי ואני לא רציתי להעצים את זה.

<מוחמד אבו יוניס: לא התראיינתי.

<מוחמד אבו יוניס: אמרתי להם: אם אתם רוצים על זה מידע תפנו למשטרה.

<מוחמד אבו יוניס: אבל אני אומר, אם זה היה הפוך, אם אוהדים של בני סכנין היו מתפרעים בתל-אביב אתה לא יודע איזה הד תקשורתי זה היה מקבל.

<קריאה: אפילו בתקשורת העולמית.

<מוחמד אבו יוניס: אני חושב שהמשטרה לא עושה מספיק בנושא הזה.

<מוחמד אבו יוניס: כששיחקנו מול ביתר ירושלים היו דרישות מוגזמות של המשטרה, ל-500 שוטרים ו-300 מאבטחים וכל מיני דרישות.

<מוחמד אבו יוניס: בסופו של דבר הגענו לוועדת משמעת והאחריות הייתה מוטלת עלינו וקנסו אותנו.

<מוחמד אבו יוניס: אמרתי: איפה האחריות של המשטרה?

<מוחמד אבו יוניס: המשטרה אומרת: אני לוקחת אחריות על המשחק הזה ומבקשת כמות שיטור שהיא מעמיסה עלינו.

עבד אל חכים חאג' יחיא: שאתה משלם את שכרם.

<מוחמד אבו יוניס: נכון, הקבוצה משלמת את שכרם.

<מוחמד אבו יוניס: דרך אגב, בשנה שעברה שילמנו, עם התקציב הדל של בני סכנין, קרוב 1.2 מיליון שקל רק עבור שיטור.

דוד אמסלם: העלית נקודה חשובה.

דוד אמסלם: מה עוד?

<מוחמד אבו יוניס: זה מה שיש לי להגיד.

דוד אמסלם: תודה אבו יוניס, זו נקודה חשובה.

דוד אמסלם: עוד מעט נפנה אותה למשטרה.

דוד אמסלם: אושרי דודאי מהנהלת ביתר ירושלים, בבקשה, 2 דקות לרשותך, אחרי כן נציגי מכבי תל-אביב והפועל תל-אביב ואז נעבור למשטרה ולמשרד הספורט.

<אושרי דודאי: אנחנו נמצאים בקשר רציף עם משטרת ישראל גם כחלק מרוטינה לפני משחקים, עם סדרי כוחות לא פרופורציונליים, כפי שציין יושב-ראש קבוצת בני סכנין לפניי.

<אושרי דודאי: יש פה משהו שלא עומד בהלימה, הוצאות השיטור והאבטחה והדרישות, מחד, ומה שקורה בפועל, מאידך.

דוד אמסלם: אתה מצטרף לדברים שאמר אבו יוניס?

<אושרי דודאי: לחלוטין.

דוד אמסלם: דרך אגב, רק שאלת תם.

דוד אמסלם: אם מנכ"ל הטוטו אומר שהוא מממן את כל האבטחה אז מה אכפת לכם מה הדרישות של המשטרה?

דוד אמסלם: הוא מממן.

<מוחמד אבו יוניס: זה לא נכון.

<מוחמד אבו יוניס: זה מהתקציב של הקבוצה.

<אושרי דודאי: הוא לא מממן.

דוד אמסלם: זאת אומרת, הוא מעביר לך כסף ואומר לך: זה בשביל אבטחה, זה בשביל הבגדים, זה בשביל הדשא, בשביל הכול?

<איציק לארי: אני מעביר כסף מיוחד לאבטחה תמורת חשבוניות שמעבירים אליי.

<איציק לארי: יש כסף שצבוע לאבטחה.

<איציק לארי: אם אני לא מקבל חשבוניות עבור סדרנות ושיטור אני לא מעביר כסף.

<איציק לארי: זה מעבר לתקצוב השוטף והרגיל.

<אושרי דודאי: אתה מוכן לממן לנו שיטור, אבטחה, באופן מלא כל השנה?

<מוחמד אבו יוניס: זה לא כסף צבוע לאבטחה.

<איציק לארי: השנה יש כסף צבוע לאבטחה.

דוד אמסלם: שאלתי שאלת תם.

דוד אמסלם: זה לא הדיון.

דוד אמסלם: אם אתם רוצים אחרי זה אצלי בחדר, יש גם כמה עוגיות, נמשיך לדבר.

דוד אמסלם: אני רק רציתי להבין את הלוגיקה.

דוד אמסלם: נעבור לדובר מכבי תל-אביב.

<עופר רונן אבלס: קודם כול, אנחנו מברכים על היוזמה ועל הצעת החוק.

<עופר רונן אבלס: אנחנו במועדון משקיעים הרבה משאבים – כספים, כוח אדם – כדי לנסות לתת מענה לבעיה, בין היתר זו שעליה דיבר אבו יוניס קודם, על דברים שקורים מחוץ למגרשים.

דוד אמסלם: מה אתם עושים?

<עופר רונן אבלס: בין אם לשלוח אנשי צוות שלנו ואנשי אבטחה שלנו שמצלמים במגרשים ועושים את הבידוק בכניסה, מעבר למה שעושה המשטרה.

דוד אמסלם: אני שואל מחוץ למגרשים.

<עופר רונן אבלס: אני מדבר על מחוץ למגרשים.

<עופר רונן אבלס: כדי לבדוק שדברים לא נכנסים למגרש.

דוד אמסלם: יש לכם מעגל של קילומטר או 2 קילומטרים מן האצטדיון שם אתם בודקים מה קורה?

<עופר רונן אבלס: למשל במשחק מול בני סכנין העמדנו אוהל בידוק ו-10 אנשי צוות שלנו עם מצלמות שצילמו את כל האנשים שנכנסו.

<עופר רונן אבלס: אנסה לקצר בדבריי כי יש לי רק 2 דקות.

<עופר רונן אבלס: אני חושב שמועדוני הכדורגל הם לא משרדי חקירות, הם לא משטרה, הם לא חברות אבטחה.

<עופר רונן אבלס: לעתים אנחנו נאלצים להתמודד עם הדברים האלה, ובין היתר גם לשאת בעלויות.

<עופר רונן אבלס: אגיד אולי דברים לא פופולריים אבל לדעתי צריך להרחיב את הסמכויות של שוטרים במגרשים.

<עופר רונן אבלס: נשמע לי לא הגיוני שקצין משטרה יכול לשלול לי את הרישיון על עבירה שהוא רואה בעיניים שלו אבל לבית-המשפט הוא צריך לבוא עם עדויות מצולמות ולהוכיח עבירה שהייתה.

<עופר רונן אבלס: החמרת הענישה היא דבר אחד, וזה חשוב וכולם מסכימים לזה כאן, אבל דבר שני, צריך גם לאכוף את הענישה.

<עופר רונן אבלס: המשטרה היום צריכה לתת מענה לאוהדים שמורחקים מן המגרשים ואמורים להתייצב במשטרה.

<עופר רונן אבלס: אני לא יודע איך זה נראה שם, אבל צריך לקבוע איזה חדר אמור להיות להם ואילו תנאים אמורים להיות למורחקים.

<עופר רונן אבלס: צריך לעזור למשטרה להתמודד עם הבעיה הזאת, כי פעמים רבות מגיעים שוטרים ומתמודדים עם אוהדים שמורחקים ואז מגיעה שופטת ואחרי התפרעות של אוהדים מחוץ למגרש בסכנין מרחיקה אותם מהמשחק בסכנין ל-45 ימים, שזה משהו שנשמע לא טוב, ואני מדבר בצורה עדינה מאוד.

דוד אמסלם: תודה.

דוד אמסלם: מנכ"ל הפועל תל-אביב, בבקשה.

<ניר ענבר: קודם כול, אני מחזק את הנאמר בעניין האכיפה.

דוד אמסלם: אל תחזק.

דוד אמסלם: תגיע ישר לעניין.

<ניר ענבר: אני רוצה להציג פה דוגמאות וסקרים מחוץ לארץ כי חקרנו את הנושא הזה.

<ניר ענבר: מדינות כבר התמודדו עם הנושא הזה.

<ניר ענבר: קודם כול, הוכח באופן מוחלט שרישות מצלמות באצטדיון ומחוץ לאצטדיון הוריד בשיעורים אדירים, בבלגיה ובגרמניה, את מקרי האלימות.

<ניר ענבר: אפשר לבדוק את זה.

<ניר ענבר: אנחנו יכולים לשלוח לכם את הדוחות המתאימים.

דוד אמסלם: הספורטוטו יודע על זה?

דוד אמסלם: ההתאחדות לכדורגל יודעת על זה?

<קריאה: אנחנו הולכים לממן פיילוט.

דוד אמסלם: ערכתם דיון איתם?

דוד אמסלם: מה עשיתם עם זה?

<ניר ענבר: הבעיה שלנו, שהכול בינתיים מוטל על הקבוצות.

<ניר ענבר: למשל בדרבי, במשחק העונה מבחינתנו, שאנחנו אמורים להרוויח ממנו כסף כדי להתקיים כקבוצה, הפסדנו כסף בגלל עלויות השיטור והאבטחה.

<ניר ענבר: זה נראה הגיוני?

<ניר ענבר: אנחנו לא יכולים לקיים קבוצה אם אנחנו לא יכולים להרוויח כסף.

<ניר ענבר: אז אנחנו עוד לומדים את הנושא זה, פונים לכל הגורמים, פונים לרשויות באופן קבוע ותדיר.

<ניר ענבר: אני חושב שהדיון הזה חשוב מאוד ועקרוני ואולי מפה תצא בשורה.

דוד אמסלם: מפריע לי משהו בנושא שאתה מעלה, שלא קשור לדיון.

דוד אמסלם: בשל בקשת חברי הכנסת ערכנו דיון על עניין האלימות.

דוד אמסלם: אתה מעלה דבר אחר לגבי ההפעלה האופרטיבית של האצטדיון.

דוד אמסלם: יש פה שלושה מרכיבים, שלושה אבות לעניין: הקבוצה, ההתאחדות לכדורגל והספורטוטו שמממן ומתפרנס מהכדורגל.

דוד אמסלם: למה אתם צריכים את הכנסת?

דוד אמסלם: למה אתה לא מסביר לו שאתה צריך מצלמות והוא מבין שאתה צריך מצלמות והוא מממן לך את המצלמות במאצ'ינג כזה או אחר?

<ניר ענבר: זה עניין של חקיקה ואכיפה.

דוד אמסלם: זאת אומרת, אסור להציב מצלמות בהתנדבות?

<ניר ענבר: אנחנו מציבים מצלמות אבל זה לא נורמה קבועה בכל האצטדיונים.

דוד אמסלם: זאת אומרת, כל מצלמה שמוצבת באצטדיון חייבת לעבור חקיקה בכנסת?

דוד אמסלם: אם אתה מסכם אתו שהמצלמות מפחיתות את היקף האלימות ואז ממילא בטווח הארוך אני מבין שנדרשים גם פחות שוטרים ופחות סדרנים, אתה צריך חקיקה בכנסת כדי שתגיד לך להציב מצלמות?

<ניר ענבר: הרגולטור הוא שקובע והוא שיכול להטיל עליו דברים.

<ניר ענבר: אני מנסה ומנסה ומנסה.

דוד אמסלם: אתה אומר שההיגיון לא עובד כל עוד לא מכתיבים את זה מלמעלה.

<ניר ענבר: לפעמים.

<ניר ענבר: במקרה הזה אני חושב שחלק מן הדברים קורים וחלק מן הדברים לא קורים.

<ניר ענבר: אנחנו מציעים את ההצעות ויש בדרך כלל דיון פורה.

<ניר ענבר: אני חושב שנדרש פה המחוקק שגם יגיד את מילתו.

<ניר ענבר: אציע עוד שתי הצעות, אם אדוני ירצה.

<ניר ענבר: קודם כול, יחידת האבטחה הייעודית לנושא הזה היא דבר מבורך מאוד.

<ניר ענבר: גם הוא הוכיח את עצמו במדינות רבות בעולם.

<ניר ענבר: עדיין אין לנו די מידע על הנושא הזה אבל אם לדבר הזה באמת יהיו שיניים זה מבורך.

<ניר ענבר: הנושא השלישי הוא שתמיד צריך לסיים תהליך ברהביליטציה.

<ניר ענבר: כל אוהד שעוצרים אותו בכל העולם, למשל בגרמניה יש 25 מרכזים שנקראים "Fend project".

<ניר ענבר: כל אוהד כזה שנעצר הופך, תחת פיקוח של רכזת סוציאלית- - -

דוד אמסלם: אתה אומר: נשלח אותו לשיקום.

<ניר ענבר: זה שיקום ספורטיבי, לנתב את האדם הזה, שירים את עצמו ויוביל את עצמו למקום אחר בחיים.

<ניר ענבר: בדרך כלל אלו מנהיגים שאיבדו את דרכם.

<ניר ענבר: אני חושב שזו הצעה ראויה.

דוד אמסלם: תודה רבה.

דוד אמסלם: חבר הכנסת אחמד טיבי בבקשה, שתי דקות.

אחמד טיבי: אקצר בדבריי, אדוני.

אחמד טיבי: אני רוצה לתת נופך אקטואלי לדיון על אלימות בספורט.

אחמד טיבי: בשבת קבוצת נערי טייבה, קבוצת נערים, שיחקה בכפר יונה.

דוד אמסלם: דיברו על זה.

אחמד טיבי: זה מקבל נופך אחר כאשר אני אומר.

אחמד טיבי: ..

אחמד טיבי: אני מודה לעמיתי חבר הכנסת חאג' יחיא שדיבר על זה.

אחמד טיבי: גם הוא מטייבה, שנינו מאותו ישוב.

אחמד טיבי: דווקא בתקופה הזאת הדבר הזה קרה, אבל תארו לעצמכם שזה היה הפוך, שבתקופה הזאת נערים מכפר יונה היו- - -

דוד אמסלם: אני לא רוצה ללכת לכיוון הזה.

דוד אמסלם: סיכמנו.

אחמד טיבי: אם זה היה הפוך כל המדינה הייתה יודעת.

אחמד טיבי: פתאום אתם רוצים להיות מקצועיים בלי פוליטיקה.

אחמד טיבי: החיים שלנו זה פוליטיקה.

אחמד טיבי: אני רוצה לומר שזה מאוד כואב.

אחמד טיבי: זה מה שהאבא של הילד אמר לי.

אחמד טיבי: המשטרה נכנסה, הגנה על השחקנים, הפסיקה את המשחק ולקחה אותם.

דוד אמסלם: סיכמנו שאנחנו מתייחסים לאלימות.

אחמד טיבי: זה מביך, אני יודע.

אחמד טיבי: זה לא קל.

מירב בן ארי: - - -

דוד אמסלם: אחמד טיבי, אני מעריך אותך, אתה יודע, אבל סיכמנו בינינו מתחילת הדיון, הגדרתי אותו: האלימות, לא משנה מאיזה צד ולמה.

דוד אמסלם: אני מבקש להתמקד בדיון.

אחמד טיבי: שם יש יותר אלימות.

דוד אמסלם: אני מבקש להתמקד במה שהגדרנו בגדר הדיון.

אחמד טיבי: אלימות בספורט.

דוד אמסלם: אני רוצה להתמקד בפתרונות, בלי קשר לסוג הקבוצה.

אחמד טיבי: שנינו רוצים.

אחמד טיבי: לא רק שנינו, לדעתי כל העולם רוצה שהתופעות האלה ימוגרו.

דוד אמסלם: יפה, זה מה שאני רוצה לשמוע.

אחמד טיבי: אני רופא: קודם אבחנה ואחר-כך טיפול.

אחמד טיבי: כשיש מחלה אצל מישהו מטפלים בה כאילו הייתה מחלה אצל מישהו אחר אם מדובר באותה מחלה.

אחמד טיבי: לכן אני אומר, ראשית צריך להציף את הבעיה, שנית צריך למצוא פתרון רב-מערכתי.

דוד אמסלם: תודה.

דוד אמסלם: רויטל סויד, את רוצה להגיד דבר מה לפני שאני עובר למשטרה ולמשרד הספורט?

אחמד טיבי: הם אמרו גם "מוות לערבים".

אחמד טיבי: זה מביך.

רויטל סויד: קודם כול, אני מברכת אותך על הדיון וגם את מי שיזם אותו.

רויטל סויד: מדובר בתופעה שמזמן חרגה מעבר לתופעה שבאיזושהי דרך אפשר לא להתייחס אליה או לא לטפל בה או לא למגר אותה, וגם בזרוע קצת יותר קשה.

רויטל סויד: המשטרה, אני יודעת שאתם עושים מאמצים רבים מאוד במהלך המשחקים לפתור את הבעיות אבל באמת אשמח לשמוע למה כאשר יש לכם שוורים מועדים – זה לא שור מועד, זה שוורים מועדים – אתם לא מונעים באמצעות הרחקה ממגרשי כדורגל, בין אם זה אנשים שקוראים "מוות לערבים" ובין אם זה אנשים שקוראים "מוות ליהודים".

רויטל סויד: הגזענות והבוטות מגיעה משני הצדדים.

רויטל סויד: זה דבר שחייב להיות בידיים שלכם.

רויטל סויד: אנחנו חייבים שתהיה לנו אפס סובלנות לזה.

<אושרי דודאי: אפשר להושיב בכלא על זה.

דוד אמסלם: נמצא אתנו איש חינוך שבא במיוחד להביע את עמדתו בעניין.

דוד אמסלם: דקה לרשותך.

דוד אמסלם: אחרי כן אעבור למשטרה וליוסי שרעבי.

אלי כהן: אני רוצה להגיד דבר מאוד-מאוד חשוב, דווקא מן הפן הערכי-חינוכי.

אלי כהן: שדה הכדורגל הפך להיות למגרש מלחמה היום, זה מה שאנחנו רואים כתופעות גם במערכת החינוך.

אלי כהן: לפי דעתי, אדוני היושב-ראש, חייבת להיות כאן שותפות של מערכת החינוך.

אלי כהן: כאן מאשימים כביכול את המשטרה.

אלי כהן: אני לא חושב שזה כך.

אלי כהן: התופעה היא חינוכית-ערכית, שיכולה להיות גם בבתי-הספר.

אלי כהן: זה לא בא ממקום שפתאום אנשים אמרו: בואו נלך לשדה הקרב.

אלי כהן: זה בא מתוך מערכת החינוך.

אלי כהן: גם במערכת החינוך הסקטוריאלית צריך לחנך לדו-קיום, שזה ספורט וזה לא מלחמה.

אלי כהן: התופעה היום הולכת לכיוון שזה שדה קרב והדברים הפוליטיים באים לידי ביטוי בתוך מגרשי הכדורגל.

אלי כהן: לכן אנחנו עדים למעשים האלה.

אלי כהן: העניין צריך להיות ערכי-חינוכי.

אלי כהן: יש לשתף את משרד החינוך בעניין הזה, וגם את הקבוצות שיש להן אחריות.

אלי כהן: אי אפשר הכול לזרוק על המשטרה.

אלי כהן: גם אתם יודעים מי האנשים האלה שעושים את התופעות האלה.

אלי כהן: ולכן זה באמת צריך להיות שיתוף פעולה.

דוד אמסלם: תודה.

דוד אמסלם: ניצב אהרון אקסול, בבקשה.

<אהרון אקסול: צהרים טובים.

<אהרון אקסול: קודם כול אני רוצה לסבר את האוזן במה מדובר.

<אהרון אקסול: פה התמקדתם בכדורגל.

<אהרון אקסול: כמשטרה אנחנו מתמקדים בכלל הספורט במדינת ישראל.

<אהרון אקסול: דיברתם על הכדורגל אבל גם בכדורסל יש אלימות.

<אהרון אקסול: מי שראה את הדרבי האחרון בין מכבי תל-אביב והפועל תל-אביב לא צריך לחשוב שזה קורה רק בכדורגל.

<אהרון אקסול: לכן מבחינתנו אנחנו מדברים על 600 משחקים שמשוחקים בסוף שבוע בכל הליגות, מליגות הילדים ועד הליגות הבכירות ביותר.

<אהרון אקסול: כמשטרת ישראל אנחנו צריכים לתת מענה לכלל המשחקים האלה.

<אהרון אקסול: סוגיית האלימות בספורט עולה בכל שנה וכל שר שמתחלף מעלה אותה.

<אהרון אקסול: רואים קצת שיפור אבל עוד לא הגענו למקום שאליו אנחנו רוצים להגיע.

<אהרון אקסול: יש כאן מספר משרדים, שאם נחבור ביחד נוכל לאלימות הזאת.

<אהרון אקסול: אי אפשר להטיל את זה- - -

דוד אמסלם: לאן אתם רוצים להגיע?

<אהרון אקסול: אגיד לך לאן אני רוצה להגיע.

<אהרון אקסול: תיכף אני מגיע לזה.

<אהרון אקסול: בסופו של דבר אם תשאירו את זה רק למשטרה, המשטרה יודעת להתמודד בכלים שלה, וזה בסדר גמור, אבל שם לא תיעצר הבעיה, אני כבר אומר לכם את זה חגיגית.

<אהרון אקסול: אם בסוף משרד המשפטים והחקיקה לא יעמדו לצדה אז זה לא יעזור, ואם לא יהיה שינוי חקיקה בחלק מן הדברים גם זה לא יעזור, וגם אם הקבוצות שדיברו קודם לא ישתתפו בעניין גם זה לא יעזור.

<אהרון אקסול: לשבת מן הצד השני של המתרס ולהגיד "המשטרה" – לקבוצות יש הרבה מה לעשות, למשל לקיחת מנויים, לתבוע אוהדים שבפה מלא הפרו, שבגללם הקבוצה נקנסה, כתביעה אזרחית.

<אהרון אקסול: לא ראיתי אף קבוצה שתבעה אוהד כזה.

<אהרון אקסול: אני נותן סתם דוגמאות קטנות, שלכאורה הקבוצות לא יכולות לשבת על הגדר ולהגיד: המשטרה, והחקיקה וכולם אשמים ואנחנו לא.

<אהרון אקסול: יש פה המון כלים שאפשר להשתמש בהם.

<אהרון אקסול: על הטכנולוגיה דיברו פה קודם.

<אהרון אקסול: מזה מספר חודשים אנחנו יושבים ביחד עם מינהלת הכדורגל כדי לשים אמצעים טכנולוגיים ומצלמות במגרשי הכדורגל.

דוד אמסלם: יש לי שאלת בסיס, ברשותך.

דוד אמסלם: דרך אגב, הנתון של 600 אירועים בסוף שבוע מדהים אותי.

דוד אמסלם: כבסיס, אני רוצה לשאול, כיצד אתה רואה את האחריות המשטרתית על הנושא?

דוד אמסלם: האם אתם חלק מן האחריות, כאשר בעצם מי שאמור להוביל את כל הנושא הזה הוא משרד הספורט ואתם נלווים לדיון, או שאתם אמורים ליזום את כל העסק הזה בגלל שאתם באים מצד ההתמודדות עם האלימות, לא מצד הספורט?

<אהרון אקסול: אני חייב לומר שאנחנו יוזמים.

<אהרון אקסול: אנחנו בשיתוף פעולה מלא יחד עם- - -

דוד אמסלם: לא שאלתי על שיתוף פעולה.

דוד אמסלם: בכל דיון שאני עורך כאן, בדרך כלל העניינים חוצים מספר משרדים.

דוד אמסלם: אולי לא הבנת את השאלה שלי.

דוד אמסלם: בסוף אני מזהה את המשרד המרכזי, שלו אני אומר:

דוד אמסלם: אתה תזמן את כל הגורמים לדיון, אבל בעוד שבועיים תבוא אתה אליי ותספר לי מה קורה.

דוד אמסלם: באלימות במדינת ישראל משטרת ישראל אמורה לטפל.

דוד אמסלם: באלימות בספורט יש גם פתאום את משרד הספורט, יכול להיות שהוא ה"פיבוט" ואתה רק עוזר לו.

דוד אמסלם: איך אתה רואה את זה?

<אהרון אקסול: משרד הספורט צריך להוביל את העניין.

<אהרון אקסול: אנחנו כמשטרה, בלי שום קשר לשאלה איזה משרד מוביל, תמיד נטפל באלימות ולא משנה היכן תהיה, בתוך המגרש או מחוץ למגרש או בכל מקום אחר, ולכן האחריות שלנו היא בלעדית והיא לא ניתנת לאף משרד.

<אהרון אקסול: אף משרד לא שותף והמשטרה לא מטילה אחריות על אף משרד אחר באחריות שלה, בהיבט של טיפול באלימות בכלל ובכל ההיבטים האלה.

<אהרון אקסול: אבל אם רוצים להרחיב את היריעה, יש פה לא מעט יריעות שקודם ציינתי.

<אהרון אקסול: משרד הספורט, כמי שממונה, כמשרד עם כותרת, דרך אגב, צריך להוביל את שאר הדברים.

<אהרון אקסול: פה המשטרה לא יכולה להוביל את זה בכוחות עצמה בטכנולוגיות ובעוד מספר אלמנטים.

<אהרון אקסול: הייתה ישיבה עם שרת התרבות והספורט והשר לביטחון פנים ואני נכחתי באותה ישיבה, שבה משרד הספורט העלה מספר סוגיות לשינוי חקיקה ואנחנו תמכנו בזה.

<אהרון אקסול: גם לגבי הענישה וגם לגבי- - -

דוד אמסלם: בואו נעזוב את הענישה.

דוד אמסלם: לפי תפיסתך המקצועית, אם שמים מצלמות, כפי שאמרו הבחורים כאן, זה יעזור או לא יעזור?

<אהרון אקסול: בטח שזה יעזור.

דוד אמסלם: למה?

<מוחמד אבו יוניס: אבל יש מצלמות.

דוד אמסלם: אני שואל האם המצלמות מספקות.

דוד אמסלם: אם אנחנו מרשתים את כל האצטדיון במצלמות, כפי שיגדירו אנשי המקצוע מן המשטרה, לא אני.

<קריאה: לא רק את האצטדיון אלא את האזור.

דוד אמסלם: אל תעזרו לי.

דוד אמסלם: אני מדבר על האצטדיון וכל מה שקשור לאצטדיון, גם אם זה מחוץ לאצטדיון במרחק 100 מטרים.

<אושרי דודאי: מסביב.

<אושרי דודאי: אבל יש.

<איציק לארי: אדוני היושב-ראש, בהובלה של משרד הספורט ושל המשרד לביטחון פנים יצאנו למכרז של פיילוט באצטדיון אחד כדי להביא את המערכת הטובה ביותר.

דוד אמסלם: אני שואל עכשיו את אהרון אקסול.

דוד אמסלם: אתה מסכים עם הנחת העבודה, שאם יהיו מצלמות זה כלי אפקטיבי כדי להוריד את רמת האלימות?

<אהרון אקסול: אין ספק.

דוד אמסלם: למה עד היום משטרת ישראל לא אומרת לגבי הופעה בבריכת הסולטן שאין הופעה אם אין 1, 2, 3, 4, 5?

דוד אמסלם: למה אתה לא מנחה אותם כגורם האחראי על הבטיחות – יש לך במשטרה אחראי לבטיחות – ואומר להם: רבותי, בלי מצלמות אין משחק?

<אהרון אקסול: יש הנחיות בתנאים האלה, מקבלים הנחיות.

<אהרון אקסול: האיזון הזה תמיד נכון.

<אהרון אקסול: לך תגיד לקבוצה בליגה ב', במגרש כדורגל שאין בו גידור ואין בו כלום- - -

דוד אמסלם: האויב של הטוב הוא הטוב מאוד.

דוד אמסלם: בסוף יבואו אלי ממגרש עזריקם.

דוד אמסלם: עזוב, אני לא שם.

דוד אמסלם: אני מדבר כרגע על המגרשים בליגת העל, הממומנים בכספים גדולים.

דוד אמסלם: למה אתה כמשטרה- - -

<אהרון אקסול: יש מצלמות בחלק מן המגרשים.

<אהרון אקסול: למצלמות האלה יש שני תפקידים מרכזיים: הרתעה ואיסוף ראיות.

<אהרון אקסול: כאשר רוצים אמצעי צילום לא רק כדי להרתיע אלא גם שישמש כראיה בבית-המשפט הוא חייב להיות ברזולוציות מסוימות ובתנאים מסוימים.

<אהרון אקסול: לזה אנחנו עושים פיילוט עכשיו ביחד איתם, כדי שהמצלמות האלה יהיו קבילות בבית-המשפט, כי רק להתקין מצלמה כהרתעה, חלק מזה טוב אבל זה לא ישלים את התמונה.

דוד אמסלם: הצבנו מצלמות, לא נשים אחת להרתעה ואחת בשביל בית-המשפט.

<אהרון אקסול: זה הרעיון המרכזי.

<אהרון אקסול: זה בדיוק הפיילוט שאנחנו עושים איתם.

דוד אמסלם: דרך אגב, היום המשטרה נמצאת בתוך המגרשים?

<אהרון אקסול: לא, המשטרה לא נכנסת למגרשים.

<אהרון אקסול: המשטרה בעיקרון נמצאת מחוץ למגרשים.

<אהרון אקסול: יש לנו מספר אופציות.

<אהרון אקסול: אם המשחק רגיש על-פי הערכת מצב שלנו אנחנו יכולים להפקיע והמשטרה תיכנס פנימה.

<אהרון אקסול: זה על-פי הערכת המודיעין של המשטרה, של המפקד הטריטוריאלי, ובהתאם לרגישות המשחק.

מירב בן ארי: כמה שנים כבר המשטרה מחוץ למגרשים?

<אהרון אקסול: היא כבר שנתיים-שלוש מחוץ למגרשים.

<אושרי דודאי: כבר 6 שנים הם מחוץ למגרשים.

דוד אמסלם: אני לא נכנס כרגע לשאלה מי קיבל את ההחלטה ולמה אבל מה עמדתך המקצועית לגבי השאלה האם המשטרה צריכה להיות בתוך המגרשים?

דוד אמסלם: קודם כול, האם לדעתך לשוטר יש יותר סמכות מאשר לסדרן?

<אהרון אקסול: בעיקרון כן, אבל עדיין לפי חוק איסור אלימות בספורט לסדרנים יש סמכויות כמעט כמו של שוטר.

<אהרון אקסול: גם עיכוב, גם הוצאה החוצה מן המגרשים.

<אהרון אקסול: זה גם לסדרנים וגם למאבטחים.

<אהרון אקסול: נכון ששוטר מרתיע יותר מעצם היותו שוטר כי הוא במדים אבל למשטרת ישראל – ואני חושב שזה נכון – אין שום כוונה לחזור למגרשים.

דוד אמסלם: אגב, זה החלטה של המשטרה?

דוד אמסלם: המשטרה קיבלה את ההחלטה או גורם אחר?

<אהרון אקסול: זה נקבע על-פי חוק משנת 2008.

<אהרון אקסול: אני אומר שוב, אסור להחזיר את המשטרה פנימה אל תוך המגרשים.

דוד אמסלם: למה?

<אהרון אקסול: אגיד לך למה.

<אהרון אקסול: אצלנו אומרים: לא פותרים בעיית משמעת ברה-ארגון.

<אהרון אקסול: זה העניין.

<אהרון אקסול: לא פותרים בעיית אלימות בהכנסת המשטרה פנימה אל תוך המגרשים.

<אהרון אקסול: אנחנו רוצים לצאת משם.

דוד אמסלם: אם אתה אומר שלשוטר יש יותר סמכות בכלל, השוטר עם המדים ועם הכובע מייצר יותר סדר בכלל, אם הוא נמצא ברחוב או נמצא בבית-קפה או אפילו נוסע באוטו הפרטי שלו.

דוד אמסלם: אני סתם שואל שאלות טריוויאליות.

דוד אמסלם: הרי ברור לך שכאשר נמצא שוטר אז המשמעות סביבו שונה מאשר מול פקח עירוני או מאשר מול סדרן או אזרח, זה המדרג.

דוד אמסלם: השוטר מייצר בסופו של דבר איזו הרתעה סביבתית כשהוא נמצא.

<מוחמד אבו יוניס: הוא סמכותי יותר.

דוד אמסלם: יש לו סמכויות, החוק מאחוריו, אנשים לא מתעמתים סתם עם שוטר.

דוד אמסלם: למה לדעתך לא נכון להחזיר אותם למגרשים?

רויטל סויד: אתם לא רואים עלייה בשיעור האלימות מאז שאתם יצאתם מן המגרשים?

<אהרון אקסול: לא.

רויטל סויד: הרי יש עלייה מתמדת בהיקף האלימות.

<אהרון אקסול: לא, ממש לא, אין עלייה בהיקף האלימות.

<אהרון אקסול: אני אומר שוב, מה שאתה אומר נכון בכל מקום.

<אהרון אקסול: גם שוטר שיעמוד במועדון לילה יכול להרתיע.

דוד אמסלם: נכון.

דוד אמסלם: לכן אם השוטר היה במועדון והיה יוצא אז הייתי שואל למה.

<אהרון אקסול: אני אומר עוד פעם, לכן בונים מערכת.

<אהרון אקסול: אני חושב שמגרש הספורט הוא מגרש ספורטיבי, הוא לא שדה קרב.

<אהרון אקסול: לא צריכים להיות שוטרים שם.

<אהרון אקסול: לא אמורה להיות אלימות מלכתחילה ולכן שוטרים לא צריכים להיות בתוך המגרש.

<אהרון אקסול: נורא פשוט.

<אהרון אקסול: הפתרון להביא שוטרים לכל מקום ומקום הוא לא נכון בתפיסה הבסיסית בכלל של תרבות של מדינה.

יואל רזבוזוב: מה הכלים שאתם צריכים?

יואל רזבוזוב: תיפנו אלינו כדי שנוכל לעזור.

<אהרון אקסול: אני מנסה לענות על השאלות.

<אהרון אקסול: אמרתי מה הכלים.

דוד אמסלם: אני שואל שאלה עקרונית.

דוד אמסלם: עזוב את הכלים עכשיו.

דוד אמסלם: דובר כאן על איזו יחידה ייעודית.

דוד אמסלם: אני מניח שהיחידה הייעודית תהיה במשטרה, או אולי היא יחידה אזרחית?

<אהרון אקסול: יחידה משטרתית ייעודית.

דוד אמסלם: היחידה הזאת גם לא תהיה במגרשים, היא תהיה רק מסביב?

<אהרון אקסול: היחידה הזאת כרגע נמצאת בתהליך של בנייה.

<אהרון אקסול: עוד לא קבענו את כל הקווים אבל הרציונל שלה הוא לא להיות בפנים אלא להתחיל עוד קודם לכן.

<אהרון אקסול: היום אנחנו מגיבים לאירועים במגרש.

<אהרון אקסול: צריך לטפל עוד קודם לכן.

דוד אמסלם: אבל מה קורה בתוך המגרש?

<אהרון אקסול: אני אומר עוד פעם, היחידה הזאת כרגע נבנית ברציונל שלה, אם היא תהיה בפנים או תהיה בחוץ, מה היא תעשה ובאילו הקשרים.

<אהרון אקסול: עדיין העיקרון, של כמה שפחות שוטרים בתוך המגרש, יישמר כעיקרון גם בהקמת היחידה.

<אהרון אקסול: אנחנו לא רוצים להיכנס אל תוך המגרש בשום פנים ואופן, אלא אם האירועים יצריכו אותנו לכך.

<אהרון אקסול: יכול להיות שהיחידה הזאת – ואני אומר עוד פעם, עוד לא סיימנו את המבנה הסופי שלה –חלקה יהיה בפנים, בבגדים אזרחיים, בצורה סמויה הרתעתית כזו או אחרת.

<אהרון אקסול: עוד לא בנינו אותה עד הסוף.

יואל רזבוזוב: יש לוח זמנים להקמת היחידה?

<אהרון אקסול: אין לוח זמנים.

<אהרון אקסול: לפי השר צריך להציג את זה תוך חודש ימים.

<אהרון אקסול: כרגע עובדים על בניית היחידה הזאת כדי להציג אותה למפקח הכללי.

דוד אמסלם: על אילו סדרי גודל של כוח אדם-שוטרים מדובר?

<אהרון אקסול: אני עוד לא יודע לומר.

דוד אמסלם: גרוסו-מודו, זה קרוב ל-20 או קרוב ל-20,000?

<אהרון אקסול: כמה עשרות שוטרים, לפי התפיסה שלנו.

מירב בן ארי: עבור כל 600 המשחקים?

<אהרון אקסול: אני מדבר כרגע על המבנה של היחידה, כ-100 תקנים.

<אהרון אקסול: יושבת פה נציגת אג"ת.

<אהרון אקסול: עוד לא סיימנו את העבודה.

<אהרון אקסול: אנחנו מדברים על היקף סביב הגודל הזה.

דוד אמסלם: מי מממן את זה?

<אהרון אקסול: אמור לממן הספורטוטו, למרות שיש פה בעיות בכלל בהעברות תקציביות, אבל זה לא העניין כרגע, אלה עניינים אחרים לגמרי.

דוד אמסלם: תודה, אהרון אקסול.

דוד אמסלם: יש לי שאלה להתאחדות לכדורגל.

דוד אמסלם: אני רוצה להתחבר – לא קשור לאלימות אבל קשור לרעיון – לדברים שאמר אבו יוניס.

דוד אמסלם: הרי אם בסופו של דבר המשטרה מכתיבה לו את מספר הסדרנים, הוא אומר: תגידו לי מה צריך לעשות ואני אעשה.

דוד אמסלם: עשה.

דוד אמסלם: בסופו של דבר הייתה התפרעות והמספר לא הספיק.

דוד אמסלם: למה הוא צריך להיקנס?

<שלומי ברזל: הוא נקנס בגלל שיש עיקרון של ענישה קולקטיבית.

<מוחמד אבו יוניס: בשם אחריות שילוחית.

<שלומי ברזל: אחריות שילוחית, בדיוק.

<שלומי ברזל: כל עוד אין לך שום- - -

דוד אמסלם: דרך אגב, למה זה נעצר רק אצלו?

דוד אמסלם: הרי בסופו של דבר הוא גם שלוח שלך כהתאחדות לכדורגל.

דוד אמסלם: למה אתה לא קונס את עצמך גם?

<שלומי ברזל: אני אומר עוד פעם, אנחנו מצפים ממנו לבצע מספר דברים.

<שלומי ברזל: אם בית-הדין מצא אותו אשם זאת אומרת שהוא לא עשה מספיק, עם כל הכבוד למשטרה.

<שלומי ברזל: מה שקבעה המשטרה, כפי אמר אבו יוניס, נכפה עליו אבל אנחנו חושבים שאם בית-הדין המשמעתי של ההתאחדות לכדורגל הרשיע אותו – הוא יכול גם לזכות אותו – הווה אומר שבית-הדין מצא שהקבוצה המארחת, ולא משנה כרגע מי היא, או האורחת, לא עשתה מספיק כדי שהאוהדים שלה לא יתפרעו.

דוד אמסלם: הבנתי.

דוד אמסלם: תודה רבה.

דוד אמסלם: אני רוצה להעביר את רשות הדיבור למנכ"ל משרד התרבות והספורט, חברי וידידי יוסי שרעבי, בבקשה.

<יוסי שרעבי: תודה רבה.

<יוסי שרעבי: אנסה ממש בקצרה לשפוך אור על כל התהליכים שהמשחק הזה עבר בשנים האחרונות ואיך הגענו לרגע הנוכחי.

<יוסי שרעבי: קודם כול אני מבקש לומר שעם כניסתה של השרה מירי רגב לתפקיד, מה שעמד לנגד עיניה זה לראות איך לפעול לאור העובדה שבכל זאת היו לא מעט ועדות בעבר: ועדת צור מספר 1, ועדת צור מספר 2, ועדת זליכה, דוח מבקר המדינה, ועדת כהן – היו הרבה ועדות שעשו לא מעט עבודה, ודרך אגב, עבודה טובה ואיכותית, עם המלצות ראויות מאוד.

<יוסי שרעבי: הקושי המרכזי שעמד לנגד עינינו, איך היו כל-כך הרבה ועדות עם אנשים מכובדים ומביני עניין, עם המלצות ראויות, ובכל זאת חלק גדול מהן לא יושמו.

<יוסי שרעבי: חלקן כן יושמו, אבל חלק גדול מהן לא יושמו.

דוד אמסלם: אתה מכיר את הבדיחה על אותו עורך-דין.

דוד אמסלם: היה עורך-דין מבוגר שיום אחד יצא לחופשה.

דוד אמסלם: אמר לבנו עורך-הדין הצעיר: אני יוצא לחודשיים חופשה, יש פה 20 תיקים, תטפל בהם.

דוד אמסלם: כאשר הוא חזר אחרי חודש אמר לו הבן: אבא, תראה איך הייתי חרוץ, טיפלתי בכל הנושאים.

דוד אמסלם: אז האבא אומר לו: תגיד לי, אתה דביל?

דוד אמסלם: כבר עשרים שנים אנחנו מטפלים בנושאים האלה, מזה אנחנו מתפרנסים...

<יוסי שרעבי: האתגר הגדול שלנו היה לקחת את מסקנות כל הוועדות, זה מה שהשרה ביקשה ממני לעשות, לזהות את הדברים החשובים ביותר שלא יושמו, להבין למה הם לא יושמו ולהגיש המלצות אופרטיביות איך ליישם אותם.

<יוסי שרעבי: אני יכול לומר כמה דברים.

<יוסי שרעבי: קודם כול, אכן נחקק חוק איסור אלימות בספורט.

<יוסי שרעבי: החוק הזה קיבל החלטה של קונספט להוציא את השוטרים מן המגרשים, גם על סמך למידה של מה שקרה בעולם הגדול.

<יוסי שרעבי: יש לא מעט טענות שאומרות שהנוכחות של המשטרה דווקא מתסיסה ולא רק מרתיעה.

<יוסי שרעבי: יש אנשים שחולקים על התפיסה הזאת, אבל זאת התפיסה שהייתה הרקע לחקיקת חוק איסור אלימות בספורט.

דוד אמסלם: אני מקווה שהרציונל הזה לא יהיה גם בכבישים, אז אולי נוציא את השוטרים גם מן הכבישים...

<יוסי שרעבי: תיכף נגיד איך אנחנו עובדים במשמורת שלנו.

דוד אמסלם: אנשים עצבניים, הם רואים שוטר אז בכלל נוציא אותם מן המדינה.

דוד אמסלם: ..

<יוסי שרעבי: אני חושב שזה קצת שונה, אבל בכל זאת נגיד משהו לגבי הרציונל שלנו.

<יוסי שרעבי: אנחנו חושבים שהטיפול הוא מערכתי ולא נקודתי.

<יוסי שרעבי: המשרד שלנו רואה את עצמו כקטליזטור, כמחולל, כמי שאמור לראות את התמונה הכוללת, אבל הסמכויות נמצאות בלא מעט משרדים.

<יוסי שרעבי: חלק מן הסמכויות נמצאות במשרד לביטחון פנים, חלק מן הסמכויות נמצאות בידי המשטרה, חלק מן הסמכויות במשרד המשפטים.

<יוסי שרעבי: אנחנו בהחלט מרגישים את האחריות שלנו ומכוח זה אנחנו בהחלט מניעים כאן תהליכים.

<יוסי שרעבי: אנחנו צריכים לנוע בשלושה מעגלים, ונדון כאן רק במעגל אחד: גם בתחום האכיפה והענישה, שבלעדיהם לא נוכל לחולל שום שינוי; גם בתחום החינוך והקהילה, ואגיד על זה שני משפטים עוד מעט; וכמובן אנחנו מרגישים שהשיח עם האוהדים חשוב מאוד, השרה אומרת את זה לא פעם ולא פעמיים.

<יוסי שרעבי: אנחנו מאמינים שאוהדים הם לא הבעיה אלא הם חלק מן הפתרון ולכן אנחנו עושים הרבה מאוד דברים כדי לחבר את האוהדים לכל המהלכים הללו.

<יוסי שרעבי: הבאנו בפני השרה כמה המלצות והיא בחרה לאמץ אותן.

<יוסי שרעבי: היא הציגה את ההמלצות בפני השר לביטחון פנים בשבוע שעבר ויחד הם החליטו להתחיל לפעול כדי לממש את ההמלצות.

<יוסי שרעבי: אציג כמה מן ההמלצות הללו.

<יוסי שרעבי: ההמלצה הראשונה והמרכזית ביותר שהועלתה בכל הוועדות עד היום היא לא המלצה חדשה, אך משום מה – ותיכף אגיד למה – היא לא מומשה, זה הקמת יחידת שיטור.

<יוסי שרעבי: תפקיד יחידת השיטור הזאת – היה גם מסמך מטה של המשטרה – לא להיות במגרשים אלא לעשות ניטור של הבעיות עוד הרבה לפני כן, כמו יחידה מודיעינית.

<יוסי שרעבי: אנחנו מדברים על יחידה שתפעל כמו יחידת "אתגר" שהוקמה בזמנו שטיפלה בכל גניבות הרכב.

<יוסי שרעבי: היא תהיה ברשתות החברתיות, בפייסבוק, תזהה התארגנויות, תדע לטפל בהן מבעוד מועד, תדע לתפוס את האנשים עוד לפני שהם מגיעים למגרשים.

<יוסי שרעבי: ליחידה הזאת תהיה גם הרבה יותר אפקטיביות מול בתי-המשפט, חשוב לומר גם את זה.

<יוסי שרעבי: מדובר ביחידה לא גדולה אבל ביחידה אפקטיבית.

<יוסי שרעבי: כמשרד הסכמנו כי הבנו שחלק מן הקושי הוא העמדת תקציבים.

<יוסי שרעבי: הבנו שלמשטרה יש הרבה מאוד משימות ואנחנו מכבדים ומבינים את זה.

<יוסי שרעבי: כאשר המשטרה מקבלת תקציב היא מעדיפה להעמיד את התקציב אל מול המשימות המאוד קריטיות שהמשטרה אחראית עליהן, ואנחנו גם את זה מבינים.

<יוסי שרעבי: ברור לנו שאם אנחנו לא נעמיד תקציב ממקורותינו ספֵק אם הדבר הזה יתבצע, וגם אם זה יתבצע בשנה הראשונה סביר להניח שבסדרי העדיפויות של המשטרה בשנה השנייה והשלישית הכסף ילך לדברים אחרים, כי מה לעשות, המשטרה מתמודדת עם משימות מורכבות, שאם לא תעשה אותן אף אחד אחר לא יעשה אותן.

<יוסי שרעבי: כשאנחנו כמשרד הספורט מעגנים את הכסף אנחנו יכולים גם להבטיח שהוא ייועד למשימה.

דוד אמסלם: על כמה כסף מדובר?

<יוסי שרעבי: דיברנו על 10 מיליון שקלים.

דוד אמסלם: מתי זה יתחיל לעבוד?

<יוסי שרעבי: הסיכום של שני השרים הוא שתיעשה עבודת מטה של שני המנכ"לים, של מנכ"ל המשרד לביטחון פנים ושלי, ביחד עם נציגי המשטרה ותוך חודש יוצג מתווה.

<יוסי שרעבי: אכן עלו שם שאלות משפטיות, אם הטוטו יכול לממן או לא יכול לממן.

<יוסי שרעבי: אנחנו לוקחים אחריות לפתור את הבעיה המשפטית הזאת, נמצא דרך לפתור אותה, זאת לא תהיה הבעיה.

<יוסי שרעבי: הבנו שיהיו שני חסמים ביישום הדבר הזה.

<יוסי שרעבי: אחד הוא מקורות תקציביים.

דוד אמסלם: זה לגבי השיטור.

דוד אמסלם: ומה לגבי האמצעים באצטדיונים?

<יוסי שרעבי: אני רוצה להתייחס למשהו שאמר מנכ"ל הטוטו לפני כן.

<יוסי שרעבי: חלק מן הבעיה שמנעה את היישום עד כה, במקור רצו לייעד את היחידה הזאת לטפל בנושא ההימורים הלא חוקיים.

<יוסי שרעבי: אנחנו לא חושבים שזה התפקיד של היחידה.

<יוסי שרעבי: היא לא תתעסק בהימורים, היא תתעסק בדברים אחרים.

<יוסי שרעבי: זה גם היה הרציונל למה מפעל הפיס רצה להצטרף לזה במקור, אבל זה לא יקרה.

<יוסי שרעבי: אנחנו רוצים עכשיו לדלג על חסמים, זה חלק מן העניין.

דוד אמסלם: תדבר על התשתיות.

<יוסי שרעבי: לגבי התשתיות, אומר רק שברגע זה יצא מכרז לגבי מצלמות.

<יוסי שרעבי: צריך להחליט לגבי הפיילוט.

דוד אמסלם: יש תפיסה כוללת?

<יוסי שרעבי: זה בדיוק הסיפור.

<יוסי שרעבי: יש היום מצלמות במגרשים אך לא בצורה מסודרת, לא על-פי תפיסה, לא בצורה שאנחנו יכולים להגיד: הנה המודל, עכשיו אנחנו הולכים לאמץ אותו לכל המגרשים.

דוד אמסלם: מי אמור לעשות את זה?

<יוסי שרעבי: הטוטו עושה את המכרז.

דוד אמסלם: ההתאחדות לכדורגל, אתם ב-loop?

דוד אמסלם: אתם מובילים את הנושא המקצועי?

<שלומי ברזל: כן, ביחד עם משרד הספורט.

דוד אמסלם: אני שואל מי מוביל.

<איציק לארי: משרד הספורט, הטוטו והמשטרה.

דוד אמסלם: שאלתי מי הגוף שאמור לרכז את עבודת המטה ובסוף לקחת את המסמך ולהגיד: הנה יש מסמך.

<יוסי שרעבי: הטוטו עושה את המכרז.

דוד אמסלם: מי המאפיין?

דוד אמסלם: מי מאפיין את הצרכים?

<יוסי שרעבי: בוועדה הזאת יושבים גם נציגי המשטרה, גם נציגי משרד הספורט, גם נציגי ההתאחדות לכדורגל.

דוד אמסלם: של מי האחריות הכוללת להוציא את המסמך?

<יוסי שרעבי: הטוטו מוציא את המכרז אבל אנחנו שם.

דוד אמסלם: הטוטו הוא בעצם המממן.

דוד אמסלם: ההתאחדות לכדורגל אחראית על המגרשים ועל הקבוצות.

<יוסי שרעבי: האחריות היא שלנו במקרה הספציפי הזה.

<יוסי שרעבי: אנחנו אלה שמרכזים את העבודה של המועצה.

<יוסי שרעבי: התשובה היא אנחנו.

דוד אמסלם: אבל חסר לי משהו בתהליך.

דוד אמסלם: יש דרג מקצועי שאמור להנחות והאחריות היא שלו.

דוד אמסלם: זה ההתאחדות לכדורגל, שהיא לא גוף באוויר, היא לא גוף פרטי.

דוד אמסלם: הוא אמור לרכז את עבודת המטה, כמובן ביחד עם כל הגופים המקצועיים.

דוד אמסלם: מי שאמור לבצע את זה הוא הספורטוטו, שמממן וכולי.

<יוסי שרעבי: אני לא יכול להטיל את זה על ההתאחדות לכדורגל.

<יוסי שרעבי: סביר להניח שהם יתקשו לעשות את זה.

<יוסי שרעבי: אנחנו פוטרים אותם מן המשימה הזאת כדי להפוך את זה למשהו אפקטיבי.

<יוסי שרעבי: אנחנו מבינים שיהיה להם קשה מאוד לעבוד בזה.

<יוסי שרעבי: משרד הספורט לקח אחריות ואנחנו מובילים.

<איציק לארי: המשטרה היא גורם יותר דומיננטי.

<איציק לארי: זה אמור לשרת אותה בסופו של דבר.

<איציק לארי: המשטרה היא המאפיינת.

דוד אמסלם: אני עושה אבחנה בין הגורם המקצועי פר אקסלנס לנושא הזה לבין הגורם שכל המכלול תחת אחריותו, כל הכדורגל בישראל.

דוד אמסלם: גם אם מחר הוא צריך איזה צבעי אז הוא מביא חברה מומחית, הוא לא צובע בעצמו.

דוד אמסלם: אז כאן ברגע שיש לו בעיית מצלמות, בעיית אבטחה, אני מניח שהוא פונה לגורם המקצועי במדינת ישראל שמאפיין לו את זה, אבל הוא פונה.

דוד אמסלם: לא המשטרה מתקשרת ואומרת לו: אדוני, אנחנו באים אליך כדי לארגן את זה.

דוד אמסלם: יש להם מספיק בעיות.

<יוסי שרעבי: אני מוכרח לומר שזה לא בדיוק עובד כך.

<יוסי שרעבי: זה סיפור קצת יותר מורכב, אדוני היושב-ראש.

<יוסי שרעבי: שווה ללמוד את זה.

<יוסי שרעבי: זה לא כפי שנראה.

<יוסי שרעבי: יש כאן סיפור של מינהלת הכדורגל וההתאחדות לכדורגל ומי אחראי על מה.

<יוסי שרעבי: זה קצת מורכב.

<יוסי שרעבי: יש את האחריות של ההתאחדות לכדורגל לליגות מסוימות ושל המינהלת לליגות אחרות.

<יוסי שרעבי: אני מציע שנתמקד בסוגיה עצמה.

דוד אמסלם: דרך אגב, מתי נוכל לקבל מסמך אחוד כזה?

דוד אמסלם: תורת לחימה שמסבירה אילו אמצעים – לא רק מצלמות, אולי תחליטו שצריך גם ממטרות בקיץ כדי להרגיע אותם – אמורים לטפל באלימות שסביב מגרש הכדורגל וברדיוס שלו ממישהו מקצועי שמארגן את זה אחרי כל מיני דיונים.

דוד אמסלם: ממי אנחנו מקבלים את המסמך הזה ומתי?

<יוסי שרעבי: אין בעיה להציג גם את האפיון של המערכת וגם את תוצאות המכרז ולהראות מה התוצרים שאנחנו מצפים לקבל מן המערכת.

<יוסי שרעבי: דרך אגב, מדובר על מערכת יקרה מאוד.

<יוסי שרעבי: לכן אנחנו עושים פיילוט, כי אחרי כן לשכפל אותה במגרשים המשמעויות הכספיות הן מרחיקות-לכת.

<יוסי שרעבי: התשובה היא אנחנו.

דוד אמסלם: מתי?

<יוסי שרעבי: המכרז ייצא בשבועיים הקרובים.

<איציק לארי: תהיה לנו ישיבה בשבוע הבא.

דוד אמסלם: תן לי לוחות זמנים לסיכום.

<איציק לארי: אני מדבר כרגע רק על המצלמות.

<איציק לארי: בתוך מספר שבועות אני מקווה שזה יהיה כבר באוויר.

<יוסי שרעבי: אנחנו מובילים גם כמה תיקוני חקיקה.

<יוסי שרעבי: חשוב להגיד שחוק איסור אלימות בספורט כפי שנחקק היה מאחוריו רציונל משמעותי מאוד.

<יוסי שרעבי: אנחנו מרגישים שצריך לחוקק בו כמה תיקונים ונביא אותם בקרוב.

<יוסי שרעבי: שרת התרבות והספורט הציגה אותם לשר לביטחון פנים.

<יוסי שרעבי: כל התיקונים האלה מתואמים עם משרד המשפטים.

רויטל סויד: אילו תיקונים, למשל?

<יוסי שרעבי: אגיד שניים מתוכם, לא את כולם.

<יוסי שרעבי: למשל אם אנחנו מרחיקים אוהד, היום האוהד יכול להגיע מייד בחזרה למגרש, אף אחד לא יכול אפילו לבדוק את זה.

<יוסי שרעבי: בעקבות התיקון לחוק הוא יחויב להגיע לתחנת המשטרה ולהתייצב שם לפני תחילת המשחקים, למשך תקופה ארוכה, חובת התייצבות.

<יוסי שרעבי: זה לא קיים היום.

<יוסי שרעבי: אנחנו מביאים תיקון חקיקה בעניין הזה.

<יוסי שרעבי: תיקון שני הוא לגבי נושא מנהלי אירועים.

<יוסי שרעבי: אנחנו מייצרים הגדרה, ביחד עם המשטרה, של מנהלי אירועים, וגם הכשרה של מנהלי אירועים.

<יוסי שרעבי: מנהל האירוע היום יש לו תפקיד משמעותי מאוד בכל מה שקורה במגרשי הכדורגל.

<יוסי שרעבי: עוד דבר, אנחנו שוקלים מחדש את כל נושא נוכחות השוטרים.

<יוסי שרעבי: יש הבדל בין הליגות הגבוהות והנמוכות.

<יוסי שרעבי: בליגות הנמוכות נושא האבטחה קריטי בשני היבטים.

<יוסי שרעבי: ראשית, כי אין להם את היכולת הכלכלית לאבטח, מה שגורם לכך שהרבה מאוד קבוצות קורסות.

<יוסי שרעבי: גם אין גידול במספר הקבוצות.

<יוסי שרעבי: זה משפיע על כל עולם הכדורגל.

<יוסי שרעבי: אנחנו מתקשים לייצר הרבה מאוד קבוצות.

<יוסי שרעבי: אחר-כך זה משליך גם על הפירמידה, אנחנו לא מצליחים לייצר מאלפים אלופים, זה בעייתי.

<יוסי שרעבי: נהיה חייבים לתמוך בקבוצות הקטנות.

<יוסי שרעבי: היום הקבוצות מחויבות להעביר דיווחים.

<יוסי שרעבי: הן מתקשות להעביר דיווחים.

<יוסי שרעבי: אנחנו שוקלים מחדש את האפשרות להחזרת המשטרה לליגות הנמוכות.

<יוסי שרעבי: לא התעמקנו עדיין בדיון עם המשטרה על העניין הזה אבל בכל מקרה אנחנו מבינים – והשרה כבר הודיעה על זה – שאת כל האבטחה בליגות הנמוכות נממן באופן מלא.

<יוסי שרעבי: לא נטיל את הנטל הזה יותר על הקבוצות בליגות הנמוכות כי הן לא מסוגלות לעמוד בזה.

<יוסי שרעבי: כך אנחנו הודענו, שניקח את כל האחריות על האבטחה בליגות הנמוכות, בין אם זה משטרה ובין אם זה סדרנים.

<מוחמד אבו יוניס: למה זה לא קורה בליגת העל?

<יוסי שרעבי: ליגת העל זה סיפור קצת יותר מורכב.

<יוסי שרעבי: לא אפתח את זה עכשיו.

דוד אמסלם: כאשר ליוסי שרעבי אין תשובה אז הוא אומר לך "יותר מורכב".

<יוסי שרעבי: יש לי תשובה.

דוד אמסלם: לא צריך פנטומימה פה.

דוד אמסלם: קמים והולכים.

נאוה בוקר: אני נאלצת ללכת לישיבת סיעה.

<יוסי שרעבי: יש עוד כמה דברים שמאחר ועוד לא הצגנו אותם למשטרה אנחנו מבקשים להמתין איתם, אבל יש לנו עוד שני תיקוני חקיקה, שהם בעינינו משמעותיים מאוד, שאמורים לחולל שינוי.

<יוסי שרעבי: אבל עדיין לא הצגנו אותם למשטרה אז, ברשותך אדוני היושב-ראש, נמתין איתם.

דוד אמסלם: בסדר גמור.

דוד אמסלם: לפני שאני מסכם, מישהו יושב לו בבטן איזה משפט שלא אמר עד כה?

<אהרון אקסול: אני רוצה להגיד משהו לגבי התקציב.

<אהרון אקסול: זה אמנם לא דיון תקציבי אבל עם 10 מיליון שקל כנראה לא תהיה יחידה.

<אהרון אקסול: אני אומר את זה באופן כללי.

<אהרון אקסול: אבל זה עניין פנימי שלנו בין המשרדים.

<אהרון אקסול: זה נשמע פה כאילו הרבה כסף.

דוד אמסלם: כבר שלחת אותו לאסוף עוד כסף.

<אהרון אקסול: דרך אגב, זה עלה אצל השר לביטחון פנים.

דוד אמסלם: הוא אומר לך ישר: לך ותביא עוד כסף ועל כל השאר נדבר.

<יוסי שרעבי: מצד שני, שני השרים אמרו שהכסף לא יהיה הבעיה, גם את זה הם אמרו.

<אהרון אקסול: זאת אמירה הרבה יותר טובה מאשר לדבר על 10 מיליון שקל.

דוד אמסלם: הוא אומר שהפערים עצומים בין "לא תהיה בעיה" לבין "10 מיליון שקל".

דוד אמסלם: יוסי שרעבי, תשב אתו ותראה מה המסגרת ולאן מתכווננים כדי להתחיל לעבוד.

<טל לביא: אני יושב-ראש ועדת משפט ספורט בלשכת עורכי-הדין.

<טל לביא: חוק איסור האלימות בספורט הוא מ-2008.

<טל לביא: עבר מאז עשור והמשפטנים שיושבים פה יודעים שאחרי עשור יודעים לאן זה הולך ואילו תיקונים נדרשים.

<טל לביא: בחוק הוקמה מועצה ויש שופטת בדימוס שאחראית עליה.

<טל לביא: חשבתי שהיא תהיה פה היום.

<לאה קריכלי: בדרך כלל היא מגיעה.

<טל לביא: היא הייתה אמורה להיות הגוף שלכאורה אמור לסנכרן בין כולם ולתת את ההמלצות החמות יותר.

<טל לביא: אני מנצל את ההזדמנות שאו-טו-טו זה עשור לחוק.

<טל לביא: תחת החוק הזה אפשר לעשות את כל התיקונים.

<גבריאלה פיסמן: לעניין ההערה האחרונה, יש החלטה של המועצה למניעת אלימות בספורט לעניין המצלמות.

<גבריאלה פיסמן: זו החלטה מוסכמת והמצלמות אכן אמורות לשרת גם את ההיבט של ההרתעה וגם את ההיבט הראייתי.

<גבריאלה פיסמן: יש הרבה מאוד תיקים שנופלים בגלל ההיבט הראייתי.

<גבריאלה פיסמן: יש קושי בגיבוש ראיות בתיקים האלה, באיתור הנאשמים הספציפיים.

<גבריאלה פיסמן: למרות זה הפרקליטות כן עושה מאמצים אדירים להגיש כתבי אישום.

<גבריאלה פיסמן: כן מוגשים ערעורים ביחס לרמות הענישה ויש כתבי אישום ביחס לעבירות לפי חוק איסור אלימות בספורט.

<גבריאלה פיסמן: דבר אחרון שרציתי לומר, החוק אמנם מ-2008 אבל כן נעשו בו תיקונים, חלקם בעקבות הצעות חוק פרטיות.

<גבריאלה פיסמן: התיקון האחרון נעשה בעקבות הצעת חוק פרטית של חבר הכנסת רזבוזוב בשיתוף מלא אתנו והורחבו גם סמכויות השוטרים בעקבות ההצעה הזאת.

<גבריאלה פיסמן: הסמכויות שקיימות היום בחוק בעניין הרחקה מנהלית הן סמכויות משמעותיות מאוד, שמאפשרות בהפרה חוזרת הרחקה של עד חצי שנה, שזה לא מעט זמן.

<דוד דהאן: אני יושב-ראש הארגונים החברתיים בכנסת.

<דוד דהאן: מהניסיון שלי בכדורגל, הבעיה כאן היא לא ממש כדורגל כי לא בכל כדורגל יש אלימות.

<דוד דהאן: למשל באליפות אירופה, במונדיאל ובאולימפיאדות אין אלימות בכדורגל.

<דוד דהאן: האלימות היא כאן רק במגרשים.

<דוד דהאן: צריך להתמקד בשורש של הבעיה.

<דוד דהאן: מה שורש הבעיה?

<דוד דהאן: זה בטן מלאה של אוהדים.

<דוד דהאן: ממה הבטן הזאת מתחילה להתמלא ואיך היא מתפרצת?

<דוד דהאן: היא מתפרצת באלימות מילולית ובאלימות פיזית בגלל שאין מקום, שולחן לבוא ולתרבת את מטעני הבטן האלה שיש לאוהדים.

<דוד דהאן: לכן הצעתי גם בדיונים קודמים להקים בית-דין מיוחד לאוהדים כדי לתרבת את כל מטעני הבטן האלה.

דוד אמסלם: בואו נקים את היחידה קודם כול.

<דוד דהאן: זה בקצרה, צריך להקים בית-דין לאוהדים.

דוד אמסלם: תודה.

דוד אמסלם: עוד מישהו רוצה להגיד משפט אחרון?

דוד אמסלם: איציק קורנפיין, בגלל שהיית שחקן ביתר ירושלים אז תתייחס לזווית הזאת.

דוד אמסלם: השוער רואה בסוף את הכול.

<איציק קורנפיין: הייתה לי גם הפריבילגיה להיות בתקופה הבעייתית בביתר ירושלים.

<איציק קורנפיין: ישבתי בכמה דיונים כאלה ואני רואה שכבוד היושב-ראש רוצה לפתור.

<איציק קורנפיין: אם אתה רוצה שהקרדיט על הפתרון יהיה על שמך- -

דוד אמסלם: לא, אני רוצה פתרון, בלי קרדיט.

<איציק קורנפיין: - -מדברים באמת הרבה אבל צריך לעשות "תכלס".

<איציק קורנפיין: הנושא של הקמת יחידה משטרתית חשוב, הכרחי וקריטי.

<איציק קורנפיין: אם זה לא ילווה גם בשופט ייעודי לעניין הזה לא ייצא כלום כי הצדק צריך להיעשות ולהיראות, ועדיף אם אפשר שהוא גם ייראה מהר.

<איציק קורנפיין: מי שתולה את יהבו אך ורק במצלמות טועה, זה לא יכול להיות אך ורק על-ידי מצלמות.

<איציק קורנפיין: צריך פה שיתוף פעולה של כל הגורמים.

<איציק קורנפיין: בכל הדיונים האלה אף פעם לא יושב נציג של משרד החינוך.

<איציק קורנפיין: חשוב שיהיה פה נציג של משרד החינוך.

<איציק קורנפיין: בסופו של דבר רוב המתפרעים הם בני נוער שלומדים בבתי-הספר.

<איציק קורנפיין: הקבוצות מובן שיש להן חלק.

<איציק קורנפיין: אמרת שלא תובעים, אז הנושא של תביעות אזרחיות כנגד אוהדים חשוב מאוד.

<איציק קורנפיין: זה נעשה, אבל מעט מדי.

<איציק קורנפיין: בדרך כלל האגודות לא נוטות לעשות את זה.

<איציק קורנפיין: צריך איכשהו למצוא את הדרך גם לחייב אותן.

<איציק קורנפיין: ההתאחדות לכדורגל עושה, אבל לא מספיק.

<איציק קורנפיין: צריך לשלב גם את ההתאחדות ואת כל הגורמים.

<איציק קורנפיין: צריך גוף מתכלל שיעשה את הכול, אבל צריך "תכלס".

<מוחמד אבו יוניס: משפט אחד לגבי ההתאחדות לכדורגל.

<מוחמד אבו יוניס: כפי שאמר חברי עכשיו, יש אחריות שילוחית על הקבוצה.

<מוחמד אבו יוניס: לפעמים האוהדים שמשהו לא מוצא חן בעיניהם מאיימים על הקבוצות: "נביא אתכם לוועדת משמעת ויקנסו אתכם".

<מוחמד אבו יוניס: ואז אנחנו הולכים ביום רביעי לוועדת משמעת ובאותו זמן הם יושבים בבית-קפה ומתלוצצים: יטילו עליהם קנס של 40,000 שקל?

<מוחמד אבו יוניס: של 50,000 שקל?

<מוחמד אבו יוניס: לפי דעתי האחריות צריכה להיות על האוהדים עצמם.

<מוחמד אבו יוניס: בכל המגרשים יש היום מצלמות ברזולוציה גבוהה וניתן לדעת מי גרם נזק ומי זרק משהו ולא כל הזמן הקבוצה צריכה להיות קורבן ושבויה בידי חלק מן האוהדים החוליגנים.

<רחל בציה: אני מן הייעוץ המשפטי במטה הארצי של המשטרה.

<רחל בציה: לאחרונה יזמנו הגשת ערעור לבית-המשפט העליון על שתי החלטות של בתי-משפט מחוזיים שסברו שלא ניתן להרחיק אוהד ממשחק בארץ על בסיס התפרעות או התנהגות אלימה שאירעה במשחק בחוץ לארץ.

<רחל בציה: כלומר, הפרשנות שהם נתנו לסעיף חוק שנותן סמכות לבית-המשפט להרחיק אוהדים היא פרשנות מצמצמת, שאומרת שניתן להרחיק רק אם מדובר בהתפרעות באירוע ספורט בישראל.

<רחל בציה: אנחנו סברנו שהפרשנות הזו לא נכונה ולפי בקשתנו הוגש ערעור לבית-המשפט העליון.

<רחל בציה: אנחנו מקווים שזה יצלח.

דוד אמסלם: תודה רבה.

דוד אמסלם: קודם כול נטפל במתפרעים בארץ, אחרי כן נלך לאלה שמתפרעים בחוץ לארץ.

דוד אמסלם: עוד מישהו רוצה לומר משהו?

דוד אמסלם: קודם כול אני מודה לחברים שהעלו את הנושא.

דוד אמסלם: אני רואה את זה כרעה חולה שצריך לטפל בה.

דוד אמסלם: לגבי דבריו של איציק קורנפיין, נכון שזה גם נושא חינוכי אבל אתה יודע, האויב של הטוב הוא הטוב מאוד.

דוד אמסלם: אני כרגע רוצה לטפל בקטע הנקודתי.

דוד אמסלם: זה מתחיל בחינוך ובשיקום שכונות וכולי, בסוף אני מכניס את כל הממשלה כדי לתאר מה הביא את אותו בחור בסופו של דבר לקום במגרש ולהתחיל לצעוק את מה שהוא צועק.

דוד אמסלם: אני שמח שמשרד הספורט לקח את הנושא הזה על עצמו ומוביל אותו.

דוד אמסלם: ציפיתי שהשרה תהיה כאן, לא בגלל שחשבתי שהיא תאיר את עינינו יותר מאשר המנכ"ל אלא יש משמעות דקלרטיבית לנוכחות השר של אותו משרד, לכן התאכזבתי שהיא לא הגיעה.

דוד אמסלם: אני רוצה לסכם את הנקודות הבאות, שלדעתי עליהן נרצה לערוך מעקב.

דוד אמסלם: לגבי היחידה הייעודית – זה חשוב.

דוד אמסלם: אני חושב שזאת תהיה הפריצה קדימה.

דוד אמסלם: אם רוצים להביא בשורה – היא בכיוון הזה.

דוד אמסלם: ניצב אהרון אקסול אמר נכון, לדעתי 10 מיליון שקל זה כמה זמרים שהיית מביא לפה לירושלים במשך שנה.

דוד אמסלם: עם זה לא פותרים בעיות של מדינה.

דוד אמסלם: אולי בעיות של עיר אבל לא בעיות של מדינה.

דוד אמסלם: תיפגשו ותדונו על המסגרות כדי שבסופו של דבר לא נערוך פה את הדיון הבא והכול יהיה בסדר, רק בסוף יסתבר ש-10 מיליון שקל לא עושים כלום.

דוד אמסלם: חבל על שעות העבודה.

דוד אמסלם: אם זה 10 מיליון שקל יכול להיות שכל הדיונים האלה מיותרים, זה 10 מיליון שקל שמבזבזים רק הפקידים, אז חבל.

דוד אמסלם: תשבו ותדונו אתו על המסגרת פחות או יותר.

דוד אמסלם: אני חושב שהעבודה צריכה לכלול גם את היחידה הייעודית.

דוד אמסלם: דרך אגב, תשקלו גם את האפשרות לשוטרים בתוך המגרשים.

דוד אמסלם: לפי הבנתי, כאשר שוטר נמצא באיזה מקום, עצם הנוכחות שלו מרתיעה את הסביבה, בכל נושא.

דוד אמסלם: בזמנו השוטרים היו בתוך המגרשים.

דוד אמסלם: אל תפחדו לחזור לאחור ולהגיד: בדקנו, אתם יודעים מה, לא הלך, בואו נשנה.

דוד אמסלם: לגבי האמצעים הטכניים במגרש ומסביב למגרש, זה חלק מכל המערך.

דוד אמסלם: בסופו של דבר השוטרים לבד זה סוגיה אחת.

דוד אמסלם: הם צריכים כלים כדי לפעול, וחלק מן הכלים זה גם המצלמות מסביב וכולי.

דוד אמסלם: אני לא בקי בזה אבל מי שבקי בנושא אבטחה מבין שהשוטר לבד כשלעצמו זה לא העניין.

דוד אמסלם: הוא צריך גם את האמצעים כדי לפעול.

דוד אמסלם: את כל זה אני רואה כמקשה אחת, וכמובן גם את נושא תיקוני החקיקה.

דוד אמסלם: אני מסכים עם מה שאמר איציק קורנפיין, בסופו של דבר בפרקליטות צריכה להיות התמחות בנושא הזה.

דוד אמסלם: בפני שופט נכנס איזה אנס, ואחר-כך איזה שודד, ופתאום נכנס איזה אחד שהוא "רק" קילל במגרש כדורגל אז הוא רואה אותו כמעט כצדיק.

דוד אמסלם: לכן אני אישית חושב שצריך להקים פה איזה דבר.

דוד אמסלם: לא צריך 200 שופטים אלא אולי 2-3 שופטים בכל המדינה שיתמחו בנושא עבירות במגרשי ספורט.

דוד אמסלם: יש לזה משמעות, וגם השופט מביא את ההיסטוריה.

דוד אמסלם: היום שופט דן בנושא כזה, מחר בנושא אחר.

<גבריאלה פיסמן: עניין התמחות של שופטים לא מקובל גם בהקשרים אחרים.

דוד אמסלם: זה נשמע לי סביר מאוד.

דוד אמסלם: דרך אגב, אני עוסק פה בדברים לא מקובלים.

דוד אמסלם: בסופו של דבר אני יוצא מן הקופסה, כאשר אני לוקח את המקובל והוא לא עובד אז אני מנסה לבדוק למה.

<גבריאלה פיסמן: צריך להבהיר למה לא צריכה להיות התמחות שיפוטית בנושאים כאלה ואחרים.

דוד אמסלם: כפי שיש שופטים לענייני עבודה- - -

<גבריאלה פיסמן: יש בתי-משפט לענייני עבודה.

דוד אמסלם: אז פה נקים אולי בתי-משפט עם שופט אחד, לא משנה איך תקראו לו, לענייני ספורט.

דוד אמסלם: אני חושב שלסוגיית הספורט יש ייחודיות בפני עצמה.

דוד אמסלם: השופט עוקב אחר כל מה שקורה באופן מצטבר.

דוד אמסלם: דרך אגב, בגלל זה גם בהסתדרות יש את בתי-הדין שלהם בספורט.

דוד אמסלם: אני חושב שזה צריך לקבל טיפול באמת מאוד-מאוד מיוחד כדי להביא את זה לאיזה קצה נכון.

דוד אמסלם: כפי שאמר מי שאמר כאן, הספורט בסופו של דבר הוא חלק מכל מערך החינוך במדינת ישראל.

רויטל סויד: הוא משקף את המצב של החברה.

דוד אמסלם: הוא משקף באמת את המצב החברתי.

דוד אמסלם: יש לנו עניין באמת שאנשים במקום לזרוק אבנים ברחובות ילכו לשחק כדורגל.

דוד אמסלם: לכן אני רואה את זה כנושא הוליסטי.

דוד אמסלם: בארבעת הנושאים הללו הייתי רוצה לשמוע את ההתייחסות.

דוד אמסלם: אערוך דיון נוסף בעוד כ-3 חודשים.

דוד אמסלם: זה יספיק לך, יוסי שרעבי?

דוד אמסלם: אם תרצה יותר, אאריך.

<יוסי שרעבי: בסדר.

<יוסי שרעבי: רק אומר שפנינו למשרד המשפטים, כי זה היה חלק מן ההמלצות של הוועדות, וכפי שנאמר כאן, משרד המשפטים חושב שיש לזה השלכות רוחב.

דוד אמסלם: לא קשור.

דוד אמסלם: נערוך דיון בעוד 3 חודשים.

דוד אמסלם: אתם במשרד המשפטים תקדישו מחשבה לעניין.

דוד אמסלם: בסופו של דבר אנחנו לא חייבים לקבל את עמדת משרד המשפטים.

דוד אמסלם: אנחנו בכנסת ואם צריך להוביל חקיקה בנושא – נוביל אותה, אין בעיה.

דוד אמסלם: השכל לא נמצא רק במשרד המשפטים, יש פה עוד אנשים שמבינים איך מתנהלת המדינה הזאת.

<גבריאלה פיסמן: לאחר שנשמע את ההסברים.

דוד אמסלם: בוודאי, רק אחרי שתשמעו.

דוד אמסלם: אקיים דיון נוסף בעוד 3 חודשים כדי לקבל דוח סטטוס על ארבע הנקודות האלה.

דוד אמסלם: תודה רבה לכולם.